Lindungi lombong bitcoin, pegawai penguat kuasa Perak direman

Seorang pegawai penguat kuasa di Perak ditahan awal pagi tadi kerana disyaki melindungi pusat-pusat perlombongan bitcoin dengan bayaran RM12,000 sebulan di negeri itu.Menurut sumber, suspek yang berusia 34 tahun itu juga disyaki memiliki sebuah pusat perlombongan bitcoin yang mencuri bekalan elektrik, dan penahanannya dibuat susulan soal siasat ke atas seorang taikun yang mengawal 500 premis perlombongan bitcoin di seluruh negara. Beliau berkata suspek kini direman selama lima hari bagi membantu siasatan mengenai kegiatan sindiket perlombongan bitcon, dan disiasat mengikut Seksyen 16 dan 17 Akta Pencegahan Rasuah Malaysia 2009.“Perintah reman dikeluarkan Mahkamah Majistret Jenayah 1, Ipoh. Selain itu, hasil soal siasat juga mendedahkan bahawa wujud kegiatan pemilikan pusat-pusat perlombongan bitcoin dalam kalangan pegawai tinggi agensi penguatkuasa, namun pusat-pusat ini dijalankan oleh ahli sindiket bagi pihak pegawai terbabit,” kata sumber itu kepada Bernama.“Suruhanjaya Pencegahan Rasuah Malaysia (SPRM) tidak menolak bahawa akan ada lagi tangkapan berhubung perkara ini dan siasatan akan dijalankan mengikut Seksyen 16 dan 17 Akta Pencegahan Rasuah Malaysia 2009,” tambahnya.Selasa lepas Ketua Pesuruhjaya SPRM Azam Baki mendedahkan sindiket melombong bitcoin yang mencuri bekalan elektrik dari 2018 hingga 2021 mengakibatkan kerajaan menanggung kerugian mencecah RM2.3 bilion.Susulan itu SPRM menahan 18 lelaki warga tempatan termasuk dalang berusia antara 30-an hingga 60-an di seluruh negara.Sementara itu di Mahkamah Majistret di sini seorang pengarah syarikat pendawaian direman empat hari bermula hari ini bagi membantu siasatan berhubung dakwaan rasuah kepada pegawai Tenaga Nasional Berhad (TNB) membabitkan sindiket melombong bitcoin yang mencuri bekalan elektrik.Perintah reman itu dikeluarkan Majistret Nur Farahain Roslan selepas membenarkan permohonan reman oleh SPRM.Menurut sumber SPRM, lelaki berusia 33 tahun itu ditahan di Pejabat SPRM Kuala Lumpur semalam, bagi membantu siasatan mengikut Seksyen 16 (b)(A) Akta SPRM 2009.


142 mangsa banjir di Sabah dipindahkan ke PPS

Seramai 142 orang daripada 36 keluarga mangsa banjir di Sabah ditempatkan di empat pusat pemindahan sementara (PPS) dalam bencana melibatkan Penampang, Putatan, Papar dan Beaufort, setakat 8 pagi ini.
Jumlah itu meningkat berbanding hanya 88 orang daripada 16 keluarga mangsa banjir melibatkan tiga daerah semalam.
Sekretariat Jawatankuasa Pengurusan Banjir Sabah dalam kenyataan memaklumkan empat PPS beroperasi ialah Dewan Kebudayaan di Penampang yang menempatkan 20 mangsa daripada empat keluarga; Dewan PPR Sri Keramat, Putatan (61 mangsa daripada 11 keluarga).
Dua lagi PPS ialah Kompleks Latihan dan Pemulihan OKU di Papar (10 mangsa daripada dua keluarga); dan Dewan DSP Mohd Dun Banir, Beaufort (51 mangsa daripada 19 keluarga).
Kesemua PPS berkenaan masing-masing dibuka pada Ahad dan Isnin susulan hujan lebat berterusan sejak Sabtu lepas.
Cuaca mendung pada pagi ini di sekitar Kota Kinabalu dan pantai barat Sabah, manakala Jabatan Meteorologi Malaysia meramalkan ribut petir di beberapa lokasi dan hujan pada sebelah petang di kawasan terlibat kecuali Putatan.


Elok urus masalah sendiri, Muhyiddin beritahu Najib

Bekas menteri dalam negeri Muhyiddin Yassin hari ini menempelak kenyataan bekas perdana menteri Najib Razak yang mempertikai penafiannya terhadap dakwaan menerima rasuah sebanyak RM1.3 juta pada 2018. Ini susulan hantaran di Facebook Najib yang dilihat mempersendakan kenyataan Muhyiddin tidak menerima sogokan kerana menjalani rawatan kanser. “Dia bukan hakim. Elok dia manage dia punya problem (masalah),” katanya pada satu sidang media di Kuala Lumpur hari ini.Muhyiddin berkata, kenyataan sudah dikeluarkan terhadap dakwaan tersebut dan tidak perlu mengulas lebih lanjut mengenainya. “Saya kata waktu itu saya tidak ada di sini. “Jadi, saya minta tak perlu dibahas lagi.” Sejurus selepas media melaporkan tentang dakwaan tersebut, Muhyiddin memberi kenyataan menafikan beliau menerima rasuah kerana sedang menjalani rawatan akibat penyakit kanser. Menurut keterangan pengurus pentadbiran UKSB David Tan di mahkamah dalam perbicaraan rasuah Presiden Umno Ahmad Zahid Hamidi pada 18 Jun lalu, sejumlah wang tersebut dipindahkan kepada Muhyiddin secara tunai dalam tiga transaksi yang ditandakan pada 4 Jun, 4 Julai dan 23 Ogos 2018. Transaksi itu disebut ketika Tan dipanggil memberi keterangan dalam perbicaraan rasuah terhadap Zahid membabitkan sistem visa luar negara (VLN). Ketika ditanya mengenai kenyataan bekas pengerusi Bersatu Dr Mahathir Mohamad bahawa parti itu tidak pernah menerima sumbangan sebanyak RM1.3 juta seperti yang didakwa, Muhyiddin meminta mana-mana pihak supaya tidak membuat andaian sendiri. “Seolah saya terima (wang tersebut) dan parti tak terima.” Beliau sekali lagi menegaskan bersedia untuk disiasat pihak berkuasa mengenai dakwaan tersebut. Selain Muhyiddin antara ahli politik lain yang disebut-sebut sepanjang prosiding itu ialah Khairy Jamaluddin, Reezal Merican Naina Merican, Hishammuddin Hussein, Mohd Shafie Apdal dan Anifah Aman.Sehingga kini, hanya Muhyiddin, Anifah dan Khairy yang sudah menafikan menerima dana tersebut.


Laporan SPRM terhadap Nazlan dihantar ke ketua hakim

Kerajaan mengesahkan siasatan membabitkan Hakim Mahkamah Rayuan Mohd Nazlan Mohd Ghazali oleh Suruhanjaya Pencegahan Rasuah Malaysia (SPRM) sudah selesai dan dihantar kepada Ketua Hakim Negara Tengku Maimun Tuan Mat.
Menteri di Jabatan Perdana Menteri (Undang-undang) Azalina Othman Said berkata, surat yang diterimanya bertarikh 21 Februari 2023 menyatakan satu laporan SPRM terhadap hakim yang menjatuhkan hukuman bersalah terhadap bekas perdana menteri Najib Razak itu pada tarikh sama sudah dikemukakan kepada ketua hakim negara.
Katanya, ini berhubung pelanggaran peraturan di bawah Kod Etika Hakim tahun 2009.
"Tiada maklumat lanjut mengenai perkara ini dimaklumkan kepada saya melalui surat itu.
"Perkara ini juga tertakluk kepada keputusan ketua hakim negara selaras dengan Fasal 2, 3 dan 3A Perkara 23 Perlembagaan Persekutuan," katanya ketika menggulung perbahasan Titah Diraja di Dewan Rakyat, hari ini.
Katanya, melalui kuasa budi bicara yang diberikan kepada peguam negara di bawah Fasal 3, Perkara 145 amat luas dan boleh menuduh mana-mana orang termasuk seorang hakim sekiranya keterangan bagi sesuatu kesalahan memenuhi segala elemen pertuduhan berkenaan.
"Bagaimanapun, kerajaan tidak akan campur tangan kuasa Peguam Negara/Pendakwa Raya," kata Azalina.
SPRM membuka kertas siasatan terhadap Nazlan susulan laporan polis menafikan tuduhan dibuat penulis blog, Raja Petra Kamarudin mengenai dakwaan ada sejumlah wang yang tidak dapat ditentukan punca dalam akaunnya.
Pada September tahun lalu, SPRM mengesahkan sudah menyelesaikan kertas siasatan terhadap Nazlan dan hanya menunggu arahan yang akan diberikan Pejabat Peguam Negara untuk tindakan selanjutnya.


Nilai ringgit dibuka lebih tinggi berbanding dolar AS hari ini

Ringgit dibuka lebih tinggi berbanding dolar AS pagi ini, didorong minat belian baru di tengah-tengah sentimen risiko di China dan pengumuman data ekonomi Amerika Syarikat (AS) menjelang minggu ini, kata seorang penganalisis.Pada jam 9 pagi, mata wang tempatan meningkat kepada 4.3730/3755 berbanding dolar AS dari 4.3775/3800 pada penutup Jumaat.Rakan kongsi pengurusan SPI Asset Management Stephen Innes berkata minggu ini merupakan minggu yang sangat penting, dipenuhi data ekonomi AS yang akan menerangkan hala tuju pertumbuhan jangka masa terdekat serta prospek pasaran buruh Rizab Persekutuan (Fed) menjelang mesyuarat Jawatankuasa Pasaran Terbuka Persekutuan pada 15 Jun.“Jadi, saya merasakan peniaga akan memberi perhatian kerana sebarang kelemahan dalam data akan mengurangkan peluang Fed untuk menaikkan kadar secara agresif dan boleh melemahkan sedikit dolar AS,” katanya kepada Bernama.Beliau juga mengunjurkan ringgit akan terikat dalam julat yang ketat dan pertukaran mata wang asing Asia kekal dalam mod tunggu dan lihat.Sementara itu, ringgit didagangkan bercampur-campur berbanding sekumpulan mata wang utama.Mata wang tempatan meningkat berbanding dolar Singapura kepada 3.1959/1980 daripada penutup Jumaat pada 3.1962/1982 dan menambah nilai berbanding yen Jepun kepada 3.4409/4431 dari 3.4450/4472.Bagaimanapun, nilai ringgit merosot berbanding pound Britain kepada 5.5222/5254 dari 5.5170/5201 dan susut berbanding euro kepada 4.6922/6949 dari 4.6905/6932.


Covid-19, penangguhan pilihan raya antara ‘menu’ hari pertama Dewan Rakyat

Persidangan hari pertama Dewan Rakyat bagi sesi Mesyuarat Ketiga Penggal Ketiga Parlimen ke-14 hari ini akan menjawab banyak persoalan mengenai Covid-19 dan usaha kerajaan dalam menanganinya, termasuk dalam hal berkenaan pilihan raya.Berdasarkan Aturan Urusan Mesyuarat Dewan Rakyat, hampir majoriti soalan dalam turutan awal pada sesi pertanyaan-pertanyaan Bagi Jawab Lisan adalah berkenaan Covid-19.Kesemua mereka juga diwajibkan menjalani ujian saringan Covid-19 yang dibuat di bangunan Parlimen kira-kira seminggu sebelum sidang bermula.Dalam isu pilihan raya, Perdana Menteri Muhyiddin Yassin dijadual menjawab soalan Mahdzir Khalid (Umno-Padang Terap) mengenai sama ada kerajaan bercadang meminda Perlembagaan atau mewujudkan rang undang-undang khusus bagi membolehkan pilihan raya ditangguhkan dalam tempoh pandemik.Selain itu, Muhyiddin turut dijadual menjawab soalan Mohd Fasiah Mohd Fakeh (Bersatu-Sabak Bernam) yang ingin tahu sejauh mana impak ekonomi Covid-19 terhadap individu, isi rumah dan syarikat perniagaan, selain dasar dan langkah kerajaan dalam memacu ekonomi ke arah berdaya tahan.Isu Covid-19 terus mendapat perhatian hari pertama dengan soalan daripada Rohani Abdul Karim (GPS-Batang Lupar) yang mahu kepastian sama ada program atau kursus pembangunan keluarga dan masyarakat dapat dijalankan secara berterusan dalam keadaan wabak berkenaan.Ia turut disentuh ahli Parlimen yang mahu tahu impaknya terhadap belia dan penjaja kecil.Sidang Dewan Rakyat hari ini juga akan menyaksikan bacaan kali pertama untuk Rang Undang-undang (RUU) Keselamatan dan Kesihatan Pekerjaan (Pindaan) 2020 dan RUU Kilang dan Jentera (Pemansuhan) 2020 akan dibentang.Sementara itu, RUU Koperasi (Pindaan) 2020, RUU Racun (Pindaan) 2019 dan RUU Suruhanjaya Bebas Tatakelakuan Polis 2020 akan dibentang untuk bacaan kali kedua.Parlimen yang kembali bersidang hari ini turut melihat semua ahli Parlimen dan petugas Parlimen dikehendaki mematuhi prosedur operasi standard (SOP) bagi mencegah Covid-19 termasuk memakai pelitup muka dan penjarakan fizikal di dalam dewan.Kesemua mereka juga diwajibkan menjalani ujian saringan Covid-19 yang dibuat di bangunan Parlimen kira-kira seminggu sebelum sidang bermula.Sesi Mesyuarat Ketiga Penggal Ketiga Parlimen ke-14 akan berlangsung selama 27 hari dengan Menteri Kewangan Tengku Zafrul Abdul Aziz dijadual membentangkan Belanjawan 2021 pada Jumaat ini.


Debaran pasukan sulung Malaysia menjelang pertandingan roket antarabangsa di AS

Pasukan pertama dari Malaysia yang menyertai pertandingan roket di Amerika Syarikat (AS), Wau Rocketry dari Universiti Sains Malaysia (USM) kini dalam fasa mempersiapkan roket untuk hari pelancaran yang dijangka pada 23 Jun.Ketua pasukan, A Vanmitha berkata, pasukannya semalam sudah bertemu dengan para juri yang datang memeriksa roket yang dipertandingkan dalam kejohanan tersebut.“Hari ini dan semalam kami membuat pemasangan roket dan ujian integrasi penuh serta ujian elektronik di tempat tinggal kami.“Kami sudah daftar dan mendengar taklimat. Ada pemeriksaan roket yang mana juri akan memeriksa bahagian roket satu-persatu,” katanya kepada MalaysiaNow.Katanya, pihak juri akan hadir secara rawak ke meja-meja pasukan untuk bertanyakan soalan mengenai roket yang dicipta mereka.Pasukan Wau Rocketry dai Universiti Sains Malaysia Pulau Pinang mewakili negara di AS dalam pertandingan roket .12 anggota Wau Rocketry termasuk penasihat pasukan berlepas dari Malaysia pada 16 Jun lalu.Mereka antara 66 pasukan yang akan berentap dalam kejohanan berprestij itu.Vanmitha berkata, perasan pasukan bercampur-campur kerana ia merupakan kali pertama pasukan dari Malaysia bertanding dalam kejohanan tersebut.“Semua anggota pasukan memberikan yang terbaik. Semasa pemeriksaan, kami boleh menjawab semua soalan juri dengan jelas. Ini memberikan saya keyakinan.”Sebelum ini, MalaysiaNow pernah melaporkan mengenai pasukan itu yang berpengkalan di Pulau Pinang.Menceritakan perjalanan di AS, katanya selepas tiba di tempat menginap, anggota pasukan bergegas untuk membeli barang-barang yang mereka perlukan untuk roket tersebut.“Semasa pemeriksaan juri, kami diminta untuk menukar orientasi bateri. Ini sudah pun kami lakukan.“Kini kami kena berjumpa dengan juri untuk menandatangani reviu keselamatan pelepasan (flight safety review), baru kami akan menerima kad pelepasan (flight card) untuk dilancarkan di pad pelancaran (launch pad),” katanya.Dua kategori dipertandingkan dalam kejohanan Spaceport America Cup itu, iaitu pelancaran 10,000 kaki dan 30,000 kaki.Roket ‘Hebat’ yang siap dibina bersedia dilancarkan.Subkategori untuk kedua-dua kategori itu ialah “commercial off the shelf” (cots) atau “student research and development” (SAD), yang mana Wau Rocketry menyertai cots 10,000 kaki.Mereka membawa roket yang diberi nama “Hebat”, berketinggian 2.87 meter dan berat 22.67kg.Roket yang menggunakan solid propellant itu akan membawa sebuah nanosatellite ciptaan USM sendiri yang akan mengambil data-data persekitaran.Vanimitha berkata, esok (22 haribulan waktu Malaysia) mereka perlu membawa avionik untuk dinilai selain menyertai hari persidangan.“Bagi fasa pelancaran, ia bergantung berapa pantas kami boleh memasang roket.“Sekiranya ia disiap dengan cepat dan lulus pemeriksaan keselamatan, maka kami boleh teruskan pelancaran roket,” katanya.


Penurunan keberkesanan vaksin mungkin punca kes meningkat di Sarawak, kata Khairy

Kementerian kesihatan (KKM) tidak menolak kemungkinan berlaku penurunan dalam keberkesanan vaksin Covid-19 selepas tempoh tertentu yang menjadi punca kes di Sarawak meningkat.Menteri Kesihatan Khairy Jamaluddin berkata justeru, pihaknya kini meneliti keperluan suntikan dos ketiga atau “booster” terutama untuk golongan warga emas, terimunokompromi dan petugas kesihatan dalam usaha mengatasi situasi itu seperti yang dilakukan di negara lain.“Jadi kita sama sekali tidak menolak kemungkinan itu,” katanya kepada pemberita di sini hari ini ketika ditanya mengenai kemungkinan berlaku penurunan dalam keberkesanan vaksin Covid-19.Sarawak menyaksikan peningkatan dalam jumlah kes harian baru-baru ini dan mencatatkan 3,118 kes hari ini.Khairy berkata beliau akan berlepas ke Sarawak minggu depan untuk membincangkan langkah-langkah tambahan dengan kerajaan negeri dalam usaha mengurangkan penularan di negeri itu.“Saya telah meminta agar syor-syor dibuat segera memandangkan kita akan mengadakan mesyuarat Jawatankuasa Khas Jaminan Akses Bekalan Vaksin (JKJAV) minggu depan,” katanya.Beliau berkata KKM akan berbincang dengan Kerajaan Negeri Sarawak mengenai strategi seterusnya bagi menangani isu penularan wabak itu.Khairy berkata langkah mengadakan ujian saringan, pengesanan dan isolasi adalah penting di Sarawak buat masa ini kerana apa yang berlaku di negeri itu mungkin berlaku di negeri lain dalam tempoh beberapa bulan lagi.Katanya orang ramai perlu dididik untuk bertanggungjawab terhadap status kesihatan mereka sendiri sebagai sebahagian daripada langkah kesihatan awam.Beliau berkata individu bergejala perlu melakukan ujian kendiri dengan pantas serta terasing dan menambah bahawa teknologi pengesanan kontak yang baharu akan diperkenal pada akhir bulan ini bagi membantu KKM dalam mengesan kontak rapat.


Nilai mata wang jatuh, Pakistan larang import barangan ‘tidak perlu’

Kerajaan Pakistan melarang import barangan “tidak perlu” dalam usahanya untuk menjimatkan tukaran asing memandangkan nilai mata wang jatuh mendadak berbanding dolar AS sejak beberapa hari kebelakangan ini.Pada Khamis nilai satu dolar AS adalah 200 rupee berbanding 182 rupee pada sebulan yang lalu.“Keputusan saya untuk melarang import barangan mewah dapat jimatkan tukaran asing negara,” kata Perdana Menteri Shehbaz Sharif.Barangan itu termasuk kereta, telefon bimbit, peralatan rumah, pinggan mangkuk, bagasi, syampu, peralatan mandian, daging sejuk beku, rokok, alat solek dan muzik.Menteri Penerangan Marriyum Aurangzeb berkata terdapat “situasi kecemasan” dan rakyat Pakistan perlu mengurangkan kebergantungan terhadap produk import.Beliau berkata defisit perdagangan di Pakistan sudah berada pada tahap serius.“Kami mempunyai kapasiti dan pengalaman untuk menyelesaikan isu ekonomi semasa. Langkah yang diambil untuk larang barangan import bertujuan menstabilkan ekonomi,” kata Marriyum dalam satu sidang media pada Khamis.Beliau berkata larangan import barangan bukan keperluan itu dapat menjimatkan US$6 bilion setahun dan meningkatkan industri pembuatan domestik.


KDN rampas hampir 4,000 naskhah al-Quran tulisan rumi dari Indonesia

Sebanyak 3,823 naskhah, bahan dan hasil penerbitan al-Quran khususnya dari Indonesia dirampas menerusi Op Naskhah yang dilaksanakan di seluruh Selangor sejak 1 Oktober lepas sehingga semalam dengan nilai keseluruhan dianggarkan RM110,221.
Pengarah Bahagian Penguatkuasa dan Kawalan Kementerian Dalam Negeri (KDN) Ahmad Hilmi Said berkata pihaknya turut merampas 943 filem format cakera video digital (DVD).
Beliau berkata rampasan berkenaan adalah hasil risikan dan operasi pihaknya di mana bahan-bahan yang dirampas itu tidak melalui atau melepasi tapisan Lembaga Pengawalan dan Pelesenan Pencetakan al-Quran (LPPPQ) dan Lajnah Tashih al-Quran dalam negara.
"Hasil pemeriksaan juga mendapati naskhah al-Quran yang dirampas mengandungi penulisan ayat al-Quran yang telah dirumikan, diperoleh dari Indonesia.
"Merumikan ayat al-Quran adalah tidak dibenarkan dalam negara ini dan telah difatwakan haram oleh Jawatankuasa Fatwa Kebangsaan," katanya dalam sidang media hari ini.
Hilmi berkata kecenderungan penggunaan ayat al-Quran yang tulisannya telah dirumikan dikhuatiri akan menyebabkan bahasa al-Quran iaitu Bahasa Arab terpinggir.
Lebih membimbangkan LPPPQ adalah penggunaan ayat al-Quran yang dirumikan akan menyalahi nahu bahasa Arab yang mungkin menyebabkan maksud asal perkataan itu terpesong, katanya.
"Setakat ini, kita tidak mengesan sebarang penglibatan sindiket dalam penjualan naskhah al-Quran tersebut sebaliknya lebih kepada permintaan selepas didapati ia banyak dijual di media sosial.
"Harga yang ditawarkan adalah antara RM40 hingga RM100 mengikut saiz dan kes berkenaan disiasat mengikut Akta Pencetakan Teks al-Quran 1986, Akta Mesin Cetak dan Penerbitan 1984," katanya.
Ahmad Hilmi berkata pihaknya akan terus mempergiatkan penguatkuasaan di pintu masuk utama negara di Selangor antaranya di Lapangan Terbang Antarabangsa Kuala Lumpur, Pelabuhan Klang dan Lapangan Terbang Sultan Abdul Aziz Shah, Subang selain di kedai-kedai menjual naskhah, bahan serta hasil penerbitan al-Quran.
Beliau turut menyeru orang ramai untuk menyalurkan maklumat berkaitan aktiviti yang bersalahan dengan undang-undang di talian 03-55190349 atau Instagram @pkkselangorkdn serta Facebook rasmi Penguatkuasaan dan Kawalan Selangor.


Kerajaan pertimbang tangguh PRK Gerik, Bugaya guna ‘Proklamasi Darurat’

Kerajaan sedang meneliti dan mempertimbangkan menangguhkan Pilihan Raya Kecil (PRK) Parlimen Gerik dan Dewan Undangan Negeri (DUN) Bugaya seperti yang dilaksanakan di Batu Sapi, kata Menteri di Jabatan Perdana Menteri (Bahagian Undang-Undang), Takiyuddin Hassan.Beliau berkata, kajian terperinci sedang dilakukan Kementerian Kesihatan Malaysia (KKM) dan Majlis Keselamatan Negara (MKN) bagi memastikan terdapat keperluan untuk menangguhkan PRK di Parlimen Gerik dan DUN Bugaya.Katanya, kerajaan tekad untuk menangguhkan sebarang pilihan raya sebagai usaha membendung pandemik Covid-19 daripada meningkat dengan lebih serius.“Sebab itulah berpandukan kepada perkara 150 (Perlembagaan Persekutuan), jemaah menteri putuskan untuk arahkan perdana menteri menasihati Yang di Pertuan Agong untuk mengisytiharkan sebahagian daripada persekutuan iaitu Parlimen Batu Sapi diisytihar darurat.“Tindakan yang sama akan dipertimbangkan dan dilaksanakan bagi DUN Bugaya dan (Parlimen) Gerik sekiranya berdasarkan penilaian risiko oleh KKM dan MKN yang berlandaskan sebagaimana di Batu Sapi.“Antara masalah di Batu Sapi ialah garis panduan SOP ditetapkan oleh MKN kemungkinan besar tidak dapat dipatuhi sepenuhnya,” katanya di Dewan Rakyat, hari ini.Sebelum ini Yang di Pertuan Agong, Sultan Abdullah Sultan Ahmad Shah mengisytiharkan Proklamasi Darurat di Batu Sapi.Takiyuddin menjawab soalan Ahmad Maslan (BN- Pontian) yang ingin mengetahui adakah Kerajaan bercadang untuk menasihati Agong bagi mengisytiharkan darurat di DUN Bugaya dan Parlimen Gerik seperti di Parlimen Batu Sapi.Selain itu, Takiyuddin memaklumkan kerajaan juga perlu melaksanakan penangguhan PRK disebabkan kekangan petugas daripada Suruhanjaya Pilihan Raya (SPR) dan KKM kerana ramai antara mereka amat takut untuk bertugas disebabkan gelombang Covid-19 yang sedang meningkat.“Pelantikan petugas pilihan raya sehingga 6 November daripada sepatutnya 837 orang petugas SPR hanya 143 orang sahaja yang sanggup bertugas. Begitu juga KKM memaklumkan kekangan untuk sediakan pegawai dan kakitangan kesihatan bagi mengendalikan pengudi-pengundi di Batu Sapi yang berjumlah lebih daripada 32,000.“Atas dasar itu, kerajaan berpendapat pengisyitiharan darurat amat tepat dan langkah yang diambil oleh Seri Paduka Baginda amat bertepatan dengan Perlembagaan dan ia bukan sesekali satu tindakan yang bercanggah dengan amalan demokrasi.”


Mansuh UPSR langkah berani KPM demi masa depan pewaris negara

Saya ingin mengucapkan syabas kepada Menteri Pendidikan Radzi Jidin dan kementeriannya kerana mengambil langkah berani memansuhkan Ujian Pencapaian Sekolah Rendah (UPSR) ketika ramai yang menyangka peperiksaan tahun ini mungkin ditangguhkan seperti juga tahun lalu.Sebagai bekas guru, saya bersetuju dengan keputusan berkenaan yang pastinya dibuat selepas dilakukan penelitian yang  mendalam dan terperinci serta mengambil kira pandangan semua pemegang taruh melalui sesi libat urus yang menyeluruh.Tidak keterlaluan andai dikatakan penularan Covid-19 turut membawa rahmat yang terselubung apabila kementerian mendapat peluang melakukan penilaian susulan penutupan sekolah akibat pelaksanaan perintah kawalan pergerakan (PKP) yang turut menyaksikan UPSR 2020 dibatalkan.Saya percaya dengan penegasan Radzi bahawa kementeriannya sudah mengkaji dan meneliti secara holistik pelaksanaan peperiksaan itu, termasuk mengambil kira amalan terbaik sistem pentaksiran sekolah rendah di pelbagai negara seperti Finland, Norway, New Zealand dan Scotland.Walaupun UPSR dimansuhkan, ibu bapa tidak perlu bimbang kerana KPM mempunyai sistem pentaksiran untuk menilai kelayakan kemasukan murid ke sekolah berasrama penuh pada 2020 nanti dan ia terbukti berjaya kerana sudah digunakan bagi pengambilan sesi 2021 selepas pembatalan peperiksaan itu pada 2020.Secara peribadi, saya telah melihat sendiri kesan peperiksaan ini kepada sesetengah murid dan ibu bapa, bagaimana perasaan mereka apabila mendapat keputusan yang tidak memberangsangkan.Ketika rakan-rakan lain yang cemerlang diraikan pihak sekolah atau diwawancara oleh media, mereka mengasingkan diri. Lebih malang lagi apabila ibu bapa sendiri tidak memberikan sokongan untuk mengembalikan moral anak-anak yang jatuh merudum hanya kerana keputusan buruk peperiksaan yang sebenarnya tidaklah memberi kesan.Apa tidaknya,  saya mengenali bekas pelajar yang cemerlang di universiti walaupun tiada satu A pun diperoleh mereka dalam peperiksaan UPSR. Ada antara mereka kini menjadi profesional berjaya, usahawan yang kaya raya malah ada yang bergelar doktor, sama ada lulusan jurusan perubatan mahupun doktor falsafah (PhD)Bagi guru-guru pula, UPSR sudah menjadi bagai petunjuk prestasi utama (KPI)mereka sehingga ada yang banyak’mencuri’ masa mata pelajaran lain kerana mahu memberi tumpuan kepada subjek UPSR semata-mata, melakukan latih tubi berterusan tanpa mengambil kira perasaan calon-calon yang hanya kanak-kanak baru berusia 12 tahun.Pembelajaran peringkat rendah sepatutnya menjadi pengalaman menimba ilmu dalam suasana menyeronokkan, bukan semata-mata fokus kepada ulang kaji atau latih tubi UPSR sehingga mereka tiada ruang untuk mendalami ilmu dalam mata pelajaran lain.Bagi murid-murid Tahun 6 yang berpotensi dalam sukan atau kokurilum, hanya mampu melihat rakan-rakan di  kelas lebih rendah berlatih dan mewakili sekolah kerana selalunya mereka tidak dibenarkan diganggu supaya fokus kepada USPR tidak tersasarSebab itu, saya sangat bersetuju dengan pandangan pakar-pakar pendidikan bahawa UPSR tidak memberi manfaat terbesar kepada perkembangan pendidikan murid apabila mereka berusia 12 tahun diasingkan dan semata-mata dinilai menggunakan pencapaian peperiksaan yang terhad ukurannya, sekali gus tidak menggambarkan keupayaan keseluruhan seseorang murid.Media melaporkan, setiap tahun dianggarkan 500,000 murid menduduki UPSR dengan purata hanya 10% memperoleh A bagi semua mata pelajaran dan diraikan dengan pujian serta penghargaan.Apa kesannya kepada 90% murid lain yang mungkin akan menjadi lemah konsep kendiri mereka, mungkin tidak percaya pada kebolehan diri dan menganggap mereka adalah insan yang tidak berjaya.Sebaik-baiknya, berilah peluang kepada anak-anak di sekolah rendah mencari kreativiti dan kemahiran pembelajaran mereka sambil dibantu guru tanpa tekanan kerana hanya memberi tumpuan kepada proses pengajaran dan pembelajaran, bukannya peperiksaan awam.Walaupun keputusan KPM itu mungkin tidak memuaskan hati semua pihak, apa yang penting ia dibuat secara objektif dan bertunjangkan asas kukuh dengan analisis mendalam yang pastinya akan mengubah budaya pengajaran dan pembelajaran di sekolah, sekali gus melahirkan generasi pewaris negara yang lebih berketerampilan.Mohd Hilmi Abdul Latiff adalah seorang pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kes harian turun ke paras 1,600 jangkitan, 2 lagi terkorban

1,645 kes baru Covid-19 direkodkan hari ini menjadikan jumlah keseluruhan sebanyak 4,502,579 kes.Sebanyak 1,809 pesakit turut dilaporkan sembuh, menjadikan jumlah keseluruhan kes sembuh sebanyak 4,441,701.Ketika ini, 25,218 kes aktif direkodkan, dengan 24,238 atau 96.1% daripadanya sedang menjalani kuarantin kendiri.Dalam pada itu, 16 (0.1%) kes kini berada di pusat kuarantin sementara 930 (3.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 34 kes dan 17 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.3% dengan kes Covid-19 merangkumi 7.1%.Dua lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,660 orang.


Guan Eng hanya tersenyum, gembira terima wang RM200,000, kata saksi

Pengarah Consortium Zenith Construction Sdn Bhd (ZCSB) Zarul Ahmad Mohd Zulkifli memberitahu Mahkamah Sesyen Kuala Lumpur hari ini Lim Guan Eng hanya tersenyum dan kelihatan gembira apabila menerima sampul surat berisi wang rasuah RM200,000 yang diserahkannya kepada bekas Ketua Menteri Pulau Pinang itu pada 2013 dan 2014.Zarul, 62, berkata beliau menyerahkan wang RM100,000 kepada Lim pada 2013 sebagai tanda “milestone” pembayaran perjanjian awal daripada keuntungan projek pembinaan jalan-jalan utama dan terowong dasar laut di Pulau Pinang.“Sumber wang tunai RM100,000 ini adalah dari wang syarikat ZCSB. Duit RM100,000 ini adalah sebahagian wang rasuah daripada 10% yang diminta oleh YB Lim Guan Eng,” katanya.Zarul berkata demikian ketika membacakan pernyataan saksinya pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.Menceritakan kejadian itu, Zarul berkata beliau telah membuat temu janji dengan Lim pada Ogos 2013 melalui setiausaha sulit kanan Lim untuk memberi laporan berkenaan projek tersebut dan juga mendapat nasihat hala tuju daripada ahli politik itu.“Selepas perbincangan yang diadakan di pejabat YB Lim di tingkat 28, Bangunan Komtar, saya telah mengeluarkan sampul bersaiz A4 yang mengandungi duit tersebut.“Saya sendiri telah menyerahkan sampul kepada beliau dan mengatakan kepadanya ‘ini untuk tuan’. YB Lim mengambil sampul itu dan cuma tersenyum ketika menerimanya,” kata saksi pendakwaan ke-23 itu.Berkenaan pembayaran kali kedua kepada Lim sebanyak RM100,000, Zarul menjelaskan ia berlaku menjelang sambutan Tahun Baru Cina pada Januari 2014 di pejabat Lim di tingkat 28, Bangunan Komtar.“Saya membawa wang tunai RM100,000 yang saya letakkan di dalam satu sampul putih. Sebelum menyerahkan wang itu, kami ada bercakap berkenaan perkembangan kajian ketersauran yang sedang saya lakukan berkaitan projek pembinaan tersebut.“Pada peringkat ini, syarikat saya telah diberikan surat anugerah untuk melaksanakan projek tersebut. YB Lim menerima sampul putih itu setelah saya hulurkan kepadanya. Saya berada di pejabat YB Lim sekejap saja dan beliau kelihatan gembira setelah menerima sampul tersebut daripada saya,” katanya.Zarul memaklumkan wang itu juga sebahagian wang rasuah daripada 10% yang diminta oleh Lim daripada keuntungan syarikat.Terdahulu, Zarul menjelaskan Lim tidak meminta wang daripadanya tetapi beliau cuba menunaikan janji atas permintaan Lim yang menuntut 10% daripada keuntungan daripada projek terowong dan jalan-jalan utama itu.“Sebagai seorang ahli perniagaan, etika untuk mengotakan janji adalah penting. Semua sumber wang yang saya dapat pada waktu itu adalah daripada dana modal kerja.“Dana tersebut saya peroleh daripada pelabur seperti pengarah urusan Ewien Zenith Sdn Bhd (EZCB) mendiang Ewe Swee Kheng. Saya menyimpan sebahagian daripada sumber tersebut dalam bentuk tunai untuk membuat sumbangan kepada YB Lim,” katanya.Lim berhadapan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10% daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City, di Kuala Lumpur pada Mac 2011.Lim yang juga bekas setiausaha agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Februari 2015 dan 22 Mac 2017.Perbicaraan di hadapan hakim Azura Alwi bersambung.


Sorry.


Mohd Bakke Salleh pengerusi baru Petronas

Bekas pengerusi Telekom Malaysia Berhad, Mohd Bakke Salleh dilantik menjadi pengerusi Petronas baru, menggantikan Ahmad Nizam Salleh yang akan menjadi pengerusi Permodalan Hartanah Berhad (PHB) berkuat kuasa 1 Ogos ini.Pejabat Perdana Menteri (PMO) dalam satu kenyataan memaklumkan pelantikan itu merupakan program mentransformasikan syarikat berkaitan kerajaan supaya bersedia menghadapi fasa pemulihan pasca Covid-19.“Mohd Bakke merupakan ahli korporat yang berpengalaman luas dan telah berkhidmat dalam pelbagai bidang ekonomi dan kewangan.“Diharapkan kemahiran dan pengalaman yang dimiliki beliau serta sokongan padu daripada lembaga pengarah dan pasukan sedia ada akan dapat membawa Petronas melalui tempoh mencabar sekarang ke tahap yang lebih cemerlang,” kata PMO dalam kenyataan yang dikeluarkan hari ini.Ahmad Nizam menjadi pengerusi Petronas sejak tiga tahun lalu dan mempunyai pengalaman 37 tahun berkhidmat untuk Petronas.“Ahmad Nizam akan kekal sebagai pengerusi kumpulan syarikat KLCC. Pengalaman beliau di Petronas dan dalam pengurusan hartanah utama di KLCC akan membawa nafas baru kepada hala tuju dan pengurusan PHB dalam meningkatkan pemilikan Bumiputera terhadap hartanah komersial negara.”PMO turut menyampaikan penghargaan kepada Ahmad Nizam yang berjaya mengemudi syarikat nasional itu menghadapi ketidaktentuan harga minyak dunia dan pandemik Covid-19.


Cadangan penubuhan Majlis Presiden PN zahir keterbukaan PM, kata Azmin

Cadangan penubuhan Majlis Presiden yang dianggotai ketua-ketua parti Perikatan Nasional (PN) serta seruan agar semua pemimpin Melayu dan Islam di negara ini dapat bersatu dalam sebuah jemaah yang besar menzahirkan kepimpinan Perdana Menteri Muhyiddin Yassin yang inklusif dan terbuka.Ketua Penerangan PN Mohamed Azmin Ali berkata ia demi mewujudkan kerajaan kukuh dan stabil yang dapat memberi khidmat terbaik kepada rakyat, lebih-lebih lagi tatkala negara sedang memberi tumpuan kepada usaha menangani penularan Covid-19 dan pemulihan ekonomi.“Seperti dinyatakan semalam, beliau (Muhyiddin) sendiri mengadakan pertemuan dengan Pengerusi Barisan Nasional (BN) Ahmad Zahid Hamidi untuk melihat bagaimana BN dan PN dapat meletakkan kepentingan negara dan rakyat mengatasi kepentingan kumpulan dan parti politik.“Yang penting semua parti politik yang mendukung dasar kerajaan dapat bersama dalam satu gabungan yang lebih teratur dan berstruktur dalam mencapai perpaduan utuh demi rakyat dan negara,” katanya kepada pemberita selepas majlis penyerahan barang keperluan asas bagi program Gombak Food Bank di Kuala Lumpur hari ini.Turut hadir Menteri Pembangunan Wanita, Keluarga dan Masyarakat Rina Mohd Harun.Semalam Muhyiddin dalam ucapannya dasarnya sempena Perhimpunan Agung Tahunan Bersatu berkata adalah baik jika semua pemimpin Melayu dan Islam di negara ini dapat bersatu dalam sebuah jemaah yang besar, berbanding berpecah-belah dalam kabilah-kabilah kecil sekali gus dapat mewujudkan kestabilan politik di Malaysia.Muhyiddin turut menyatakan bahawa krisis politik yang berlaku pada awal tahun ini mempertautkan pimpinan politik Melayu dalam Bersatu, Umno serta PAS dalam satu saf politik yang sama, dan pertautan itu adalah satu langkah awal untuk mewujudkan penyatuan ummah yang lebih besar.Azmin yang juga menteri perdagangan antarabangsa dan industri berkata Bersatu dan PN merupakan wadah perjuangan yang mempunyai matlamat jelas dan ia dibuktikan melalui penerimaan rakyat pada Pilihan Raya Negeri Sabah baru-baru ini.“Kita lihat dalam tempoh singkat rakyat yakin dengan masa depan Bersatu dan terbukti di Sabah yang mana rakyat mendukung Bersatu dan PN, kita melihat ia satu perkembangan positif,” katanya.


Annuar Musa suara Bersatu atau MKT Umno?

Ada dua perkara janggal dalam tulisan seorang ahli Majlis Kerja Tertinggi (MKT) Umno apabila dia menulis mengenai Annuar Musa.Pertama, isu Pilihan Raya Negeri (PRN) Sabah. Seperti yang semua ahli MKT dan semua ahli Umno sedia maklum, dalam soal perundingan kerusi PRN Sabah, Umno Pusat memberikan autonomi kepada Umno Sabah untuk membuat segala perundingan dan keputusan.Jika ada sebarang kerusi yang diserahkan kepada Bersatu, ia adalah kehendak penuh Umno Sabah.Umno Sabah juga yang mempunyai kuasa penuh untuk menentukan calon dan 27 kerusi yang dipersetujui untuk ditandingi Umno semasa rundingan dengan parti-parti lain.Umno Sabah juga mempunyai autonomi penuh untuk mengumumkan bahawa ia akan bertanding 31 kerusi, bukan 27 kerusi seperti yang dipersetujui dalam rundingan.Ia bukan keputusan Umno Pusat. Penentuan calon dan jumlah kerusi tidak dirundingi dan diputuskan oleh pemimpin Umno Pusat.Kedua, sudah dijelaskan juga berulang kali bahawa sejak awal lagi Perdana Menteri Muhyiddin Yassin menawarkan jawatan ketua menteri Sabah kepada Umno kerana Umno bertanding paling banyak kerusi.Bagaimanapun Utusan Malaysia tersilap petik ucapan Muhyiddin sebagai mengumumkan Hajiji Mohd Noor sebagai ketua menteri, sedangkan dalam ucapan Muhyiddin pada 12 September 2020, disebut:“Kita mesti bekerja kuat bantu calon kita, manalah tahu kalau rakan-rakan kita dalam Perikatan Nasional (PN), Barisan Nasional (BN) dan yang lain pun bersetuju yang terbaik yang kita tawarkan sebagai calon untuk memimpin negeri Sabah, tak lain tak bukan Hajiji.”Di hadapan penyokong Bersatu, Muhyiddin menyebut perkataan “yang kita tawarkan”, bukan menegaskan bahawa Hajiji akan dipilih menjadi ketua menteri.Sebagai respons terhadap tajuk berita Utusan Malaysia yang tidak tepat mengenai “pengumuman Hajiji sebagai ketua menteri” ini, Presiden Umno Ahmad Zahid Hamidi pada 26 September 2020 dilaporkan sebagai mengatakan beliau menyerahkan sepenuhnya kepada ahli Dewan Undangan Negeri (Adun) Sabah untuk menentukan calon ketua menteri.Begitupun, kata presiden Umno lagi, berdasarkan kelaziman, calon daripada parti yang mempunyai kerusi paling banyak akan diangkat menjadi ketua menteri.Selepas keputusan PRN Sabah, bukankah ketua menteri Sabah ditentukan oleh Adun Sabah sendiri dan semua pihak dalam kalangan Adun-Adun Sabah dan kepimpinan semua parti-parti yang terlibat baik di Sabah mahupun di pusat bersetuju Hajiji menjadi ketua menteri melainkan seorang pemimpin pusat?Sebagai respons terhadap tajuk berita Utusan Malaysia yang tidak tepat mengenai “pengumuman Hajiji sebagai ketua menteri” ini, Presiden Umno Ahmad Zahid Hamidi pada 26 September 2020 dilaporkan sebagai mengatakan beliau menyerahkan sepenuhnya kepada ahli Dewan Undangan Negeri (Adun) Sabah untuk menentukan calon ketua menteri.Bagaimanapun Hajiji tetap dipilih menjadi ketua menteri berdasarkan keputusan majoriti yang diputuskan oleh Adun-Adun Sabah, termasuk Adun Umno.Pemimpin-pemimpin pusat dari Umno, Bersatu dan PAS hanya berperanan untuk membantu rundingan agar keputusan yang dipersetujui ramai dapat dicapai.Adakah Annuar terlibat dalam rundingan selepas PRN Sabah?Ya, sebaik sahaja keputusan PRN diterima, pada malam yang sama sehingga pukul tiga pagi rundingan dibuat untuk menentukan siapa yang ingin dipilih sebagai ketua menteri Sabah.Adakah Annuar (dan pemimpin Umno lain yang terlibat) gagal mewakili kepentingan Umno dalam rundingan jawatan ketua menteri malam itu?Kenyataan presiden Umno sendiri menyebut perkara ini diserahkan kepada Adun-Adun Sabah dan ketua menteri dipilih berdasarkan parti yang menang paling banyak kerusi dan paling banyak sokongan.PN menang 17 kerusi Dewan Undangan Negeri (DUN) Sabah dan mendapat sokongan 7 orang Adun PBS dan 3 Adun Bebas berbanding hanya 14 kerusi yang dimenangi oleh BN.Bukankah itu keputusan presiden Umno yang diumumkan pada 26 September? Itulah yang dilaksanakan.Saya yakin Annuar bukan bercakap bagi pihak Bersatu dan mendahului presiden Umno dalam soal taktikal.Saya percaya Annuar hanya mempertahankan kejujuran politik, iaitu bercakap benar dan tidak menyembunyikan fakta sebenar mengenai PRN Sabah.Matlamat akhirnya bukan mempertahankan Bersatu atau perdana menteri tetapi mempertahankan agenda penyatuan ummah, kuasa politik ummah dan memastikan Umno tidak tersilap langkah dalam percaturan politik menjelang Pilihan Raya Umum ke-15 (PRU15).Tidak wajar untuk terus menerus memainkan naratif palsu mengenai PRN Sabah yang direka-reka untuk memberi justifikasi kepada usul menyokong Anwar Ibrahim dengan cara menyemarakkan permusuhan dengan Bersatu.Saya berdoa supaya ahli MKT, ahli Umno dan “cybertrooper berbayar” yang memainkan naratif palsu, sentimen kebencian dan anti penyatuan ummah ini segera insaf dan kembali kepada asas perjuangan sebenar, iaitu pemerintahan Islam, permuafakatan ummah, penyatuan bangsa, “No Anwar” dan “No DAP”.Jangan bersubahat dengan penyebar naratif palsu dan usaha menghalalkan sokongan terhadap Anwar.Mungkin Annuar dilihat seolah-olah bersendirian menyatakan soal ini secara terbuka.Hakikatnya, beliau tidak berseorangan. Tiga kali usul menyokong Anwar dibawa ke dalam mesyuarat melibatkan ahli Parlimen dan pemimpin tertinggi Umno. Tiga kali usul ini ditolak. Apakah maksudnya?1Maksudnya, Annuar mungkin salah seorang yang menyuarakannya di media, tapi bukan bagi pihak Bersatu dan PN, sebaliknya bagi pihak majoriti ahli MKT Umno dan ahli Parlimen BN yang masih belum mahu menyuarakan pandangan mereka secara terbuka tapi menegaskan pendirian mereka dalam mesyuarat-mesyuarat peringkat tertinggi melibatkan mereka.* Tun Faisal Ismail Aziz adalah timbalan ketua Umno Bahagian Putrajaya.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Nilai ringgit akan terus jatuh, kata pakar ekonomi

Ringgit dijangka akan terus jatuh dalam jangka masa terdekat disebabkan prestasi dolar Amerika Syarikat (AS) yang terus mengukuh, kata seorang pakar ekonomi.
Pengarah Eksekutif Pusat Penyelidikan Sosio Ekonomi (SERC) Lee Heng Guie bagaimanapun berkata, kejatuhan nilai ringgit ini bersifat sementara dan akan kembali melantun sebaik prestasi dolar AS mula menyusut apabila Rizab Persekutuan (Fed) memperlahankan kadar kenaikan kadar faedah.
Beliau berkata, sehingga tiba waktu itu, mata wang tempatan dijangka kekal berada di bawah tekanan memandangkan minat belian terhadap dolar AS kekal terus mengukuh.
Pada 7 September, ringgit dibuka rendah berbanding dolar AS mencecah paras terendah yang pernah dicatatkan semasa krisis kewangan Asia 1998, apabila pelabur beralih ke mata wang itu berikutan prospek ekonomi global yang tidak menentu.
Pada tarikh itu, ringgit merosot kepada 4.5010/5035 berbanding dolar AS dari 4.4970/4500 ketika ditutup pada hari sebelumnya.
Kemudian pada 9 September, ringgit dibuka meningkat sedikit kepada 4.4960/4995 berbanding dolar AS berbanding ditutup 4.5010/5040 pada hari sebelumnya susukan kenaikan kadar dasar semalaman (OPR).
Pada 8 September, Bank Negara (BNM) menaikkan OPR sebanyak 25 mata asas kepada 2.50% menjadikan ia kenaikan ketiga untuk tahun ini.
Namun begitu, mata wang tempatan kembali dibuka rendah pada 12 September berbanding dolar AS kepada 4.4970/5010 selepas ditutup kepada paras 4.4965/4990 pada Jumaat disebabkan sentimen yang menyokong mata wang AS tersebut.
"Ringgit akan terus berada di bawah tekanan untuk jangka pendek," kata Lee kepada MalaysiaNow.
"Ini bukan saja melibatkan asas tetap juga keyakinan dan sentimen, tetapi yang paling penting ialah sama ada dolar AS sudah mencecah paras puncak di mana Fed akan mula memperlahankan kenaikan kadar faedah."
Menurut Lee, disebabkan ramai menjangkakan kadar dolar AS akan meningkat dengan lebih pantas, ramai pelabur untuk meletakkan duit mereka ke aset matawang negara itu.
Malah katanya, pengukuhan dolar bukan sahaja menyebabkan ringgit menyusut, malah ia turut menjejaskan prestasi mata wang lain.
Selain itu, katanya kenaikan ringgit pada Jumaat lalu bukan jaminan mata wang tempatan itu akan mengekalkan momentum kenaikan kerana terdapat kemungkinan aktiviti pengambilan untung.
"Bagi saya, keadaan masih tidak menentu," katanya.
"Prestasi ringgit tak boleh berdasarkan prestasi kenaikan Jumaat lalu.
"Melainkan pelabur merasakan dolar AS tidak akan terus mengukuh, baru mereka akan adakan aktiviti pengambilan untung melibatkan dolar dan ini akan memberi peluang kepada mata wang lain untuk mengukuh."
Tambah beliau, situasi ini menunjukkan penyusutan ringgit disebabkan oleh faktor luaran.
Mengulas mengenai kenaikan OPR minggu lalu, Lee menjelaskan bahawa ia dilakukan secara berperingkat dan dilihat wajar memandangkan ekonomi negara kini semakin pulih.
Katanya, kenaikan itu juga menepati jangkaan pasaran dan OPR diramal akan terus meningkat sekurang-kurangnya ke paras 3% atau 3.25% menjelang tahun depan.
"Paras OPR masih rendah (berbanding sebelum penularan Covid-19) meskipun BNM sudah menaikkan sebanyak tiga kali."
"Sudah tiba masa untuk kita mula mengambil risiko. Sekiranya negara berdepan dengan krisis baru, BNM boleh menurunkannya semula berbanding membiarkan ia terus berada di paras terendah,” katanya.
Ditanya sama ada kenaikan OPR dapat membantu mengukuhkan prestasi ringgit, Lee berkata, ia juga bergantung kepada kenaikan yang dilakukan Fed AS untuk mengimbangi inflasi.
"Berdasarkan petunjuk Fed, mereka boleh naikkan sehingga 4%," katanya.
"Jika (OPR)mereka berada di 4% dan kita kekal di 3%, terdapat perbezaan 100 mata asas atau 1%.
"Ini adalah perbezaan yang ketara dan ini akan memberi faktor risiko kepada ringgit."
Dalam pada itu, beliau berpandangan kenaikan OPR pada tahun hadapan akan bergantung kepada tahap prestasi ekonomi dan unjuran inflasi serta faktor luaran.


Keluarga Dr M bimbang jika beliau jadi calon PRU lagi

Anggota keluarga Dr Mahathir Mohamad menyatakan kebimbangan sekiranya ahli politik berusia emas itu sekali lagi mencalonkan diri bertanding pilihan raya akan datang, lapor Nikkei Asia.“Kita harus ingat bahawa beliau sekarang berusia 95 tahun, dan menginjak usia 96 tahun pada bulan Julai,” kata anak kepada bekas perdana menteri itu, Mukhriz Mahathir yang juga merupakan ahli Parlimen parti Pejuang yang dibentuk oleh Mahathir selepas kejatuhan kerajaan Pakatan Harapan tahun lalu.Sebelum ini, Mahathir berkata beliau tidak akan mencalonkan diri dalam pilihan raya akan datang, namun beliau turut memberi isyarat untuk terus berpolitik.Pada 2018, beliau bertanding di Langkawi, 15 tahun selepas tidak aktif dalam dunia politik. Pada usia 92 tahun, beliau menjadi perdana menteri tertua di dunia, kembali memegang jawatan nombor satu negara buat kali kedua.Mukhriz berkata keluarganya akan tetap menyokong keputusan Mahathir, walaupun sebelum ini bimbang mengenai kesihatannya sewaktu berkempen pada Pilihan Raya Umum ke-14.“Kami ada kebimbangan sendiri tetapi kemudian terbukti bahawa pilihannya untuk memimpin pembangkang adalah tepat,” kata Mukhriz di samping turut berkata bapanya itu berupaya untuk menarik undi ramai di setiap kawasan Parlimen.Bagaimanapun, Mukhriz berpendapat bahawa sudah sampai waktunya untuk membiarkan pemimpin muda mengambil alih kepimpinan negara kerana rakyat Malaysia telah melihat kepemimpinan yang terus “berulang di sekitar nama yang sama sejak 30 tahun lalu”.


Kes pembunuhan meningkat di Mexico pada 2022

Mexico mencatatkan 283 kes pembunuhan dalam tempoh tiga hari lepas, menurut pihak berkuasa pada Isnin, lapor Agensi Anadolu.
Menurut laporan harian Kementerian Keselamatan dan Perlindungan Rakyat melaporkan 93 pembunuhan pada Jumaat, 107 (Sabtu) dan 83 (Ahad).
Guanajuato, Jalisco dan Michoacan ialah negeri yang mencatatkan jumlah kes pembunuhan paling banyak.
Sementara negeri Jalisco melaporkan paling banyak pembunuhan pada Jumaat iaitu 14 kes, Guanajuato pula mencatatkan lebih 20 kes pada Sabtu.
Pada malam Sabtu, pihak berkuasa di Guanajuato menerima laporan mengenai kejadian tembakan di perbandaran Irapuato, enam lelaki dan enam wanita maut di sebuah bar.
Kejadian itu yang kedua berlaku di Guanajuato dalam tempoh sebulan. Pada 21 September, lelaki bersenjata tidak dikenali menyerbu sebuah bar di perbandaran Tarimoro di Guanajuato meragut 10 nyawa.
Peningkatan terbaru dalam keganasan terancang yang direkodkan di negara itu, antara lain didakwa  berpunca daripada kelemahan Presiden Mexico Andres Manuel Lopez Obrador yang enggan mengubah strategi keselamatan.
Sebaliknya, Obrador menyatakan strategi keselamatan awamnya telah membuahkan hasil positif.
Bagaimanapun, sejak beliau menjadi presiden pada Disember 2018 lebih 34,000 pembunuhan dilaporkan dalam tempoh setahun.
Pada awal bulan ini Kongres Mexico meluluskan rang undang-undang untuk tentera Mexico melakukan rondaan di jalan-jalan, satu langkah yang menimbulkan kebimbangan kerana kadar kes pembunuhan masih tidak berkurangan.


Seorang lagi banduan bilik akhir Singapura bakal jalani hukuman mati menjelang Ramadan

Pihak berkuasa Singapura bakal menjalankan hukuman mati terhadap seorang lagi banduan bilik akhir bagi kesalahan dadah, Abdul Kahar Othman pada 30 Mac depan, tiga hari menjelang bulan Ramadan.Kumpulan Transformative Justice Collective (TJC) yang berpangkalan di Singapura berkata, keluarga Kahar dimaklumkan mengenai tarikh hukuman matinya pada 23 Mac lalu, menjadikannya banduan kelapan diberikan notis pelaksanaan hukuman mati sejak 2019.Menurut TJC, Kahar yang berusia 68 tahun bergelut dengan penagihan dadah sejak berusia 16 tahun.Kahar disabitkan dua pertuduhan mengedar 66.77g diamorfin pada 2013 dan dijatuhkan hukuman mati pada 2015.“Hukuman mati adalah kejam dan satu pelaksanaan yang tidak boleh diubah dan sering dikenakan terhadap mereka yang mengalami penderitaan teruk dalam dunia yang tidak menyebelahi nasib mereka,” kata TJC.“Kebanyakan orang yang dihukum mati di Singapura adalah orang yang ditindas secara perkauman di mana mereka mempunyai masalah kesihatan mental dan kurang upaya.“Mereka hidup dalam kemiskinan tanpa akses kepada rawatan dan penjagaan yang cukup bagi masalah ketagihan mereka.”Individu lain yang turut diberikan notis pelaksanaan hukuman mati di negara itu turut termasuk Nagaenthran K Dharmalingam, seorang warga Malaysia yang didiagnosis sebagai orang kurang upaya (OKU) mental.Hukuman mati ke atasnya mengundang kritikan antarabangsa terhadap Singapura yang berkeras untuk meneruskan peruntukan hukuman tersebut.Selain Nagaenthran, Pannir Selvam Pranthaman, Syed Suhail Syed Zin, Moad Fadzir Mustaffa, Roslan Bakar, Pausi Jefridin dan Rosman Abdullah juga merupakan banduan lain yang turut disenaraikan menjalani hukuman mati di negara itu.Pada 16 Mac lalu, Roslan, Pausi dan Rosman gagal dalam rayuan bagi meringankan hukuman mereka.Hakim Mahkamah Tinggi republik itu berkata tiada hujah baru dibangkitkan perayu yang berbeza daripada pengakuan terdahulu, selain turut menuduh mereka menyalahgunakan proses mahkamah.Sementara itu, rayuan terakhir Pannir turut ditolak mahkamah tahun lalu.Penghakiman bagi rayuan yang dikemukakan pasukan peguam Nagaentran akan disampaikan pada 29 Mac.Wartawan bebas Singapura Kirsten Han, yang aktif mengetengahkan kisah di sebalik banduan bilik akhir bagi kesalahan dadah turut menyatakan kebimbangannya pihak berkuasa penjara “sedang cuba membersihkan tunggakan (kes)”.“Melihat apa yang berlaku, seakan setiap kali percubaan untuk melaksanakan hukuman mati terbantut, pihak berkuasa akan cari individu seterusnya (untuk dikenakan hukuman),” katanya dalam sebuah ciapan Twitter.“Ia sudah tentu menguatkan lagi kebimbangan bahawa pihak penjara cuba membersihkan tunggakan kes dan ‘mengosongkan ruang’ (dalam penjara).”Nagaenthran yang kini berusia 34 tahun ditahan pada 2009 kerana mengedar sejumlah kecil heroin ke Singapura, yang mempunyai peruntukan undang-undang dadah paling keras di dunia di mana dia dijatuhkan hukuman mati mandatori pada tahun berikutnya.Penyokong Nagaenthran berkata lelaki yang mempunyai skor IQ 69 – di bawah nilai ambang 70 yang membolehkan seseorang itu diisytihar sebagai OKU – dipaksa melakukan jenayah tersebut.Dia dijadualkan menjalani hukuman gantung pada November tahun lalu di mana ia mencetuskan kritikan ramai ekoran statusnya sebagai seorang OKU mental.Selain Kesatuan Eropah (EU) yang mengkritik hukuman berkenaan, taikun syarikat penerbangan Britain Richard Branson juga turut mengecam keputusan mahkamah itu.Menurut Amnesty International, Singapura adalah antara lebih 30 negara di seluruh dunia yang terus mengekalkan peruntukan hukuman mati bagi kesalahan berkaitan dadah.


Wan Saiful mohon ketepikan tuduhan kes rasuah

Bekas ketua Penerangan Bersatu Wan Saiful Wan Jan memfailkan permohonan untuk mengetepikan dua pertuduhan meminta dan menerima rasuah berjumlah RM6.9 juta membabitkan projek Jana Wibawa yang dihadapinya.
Peguam Amer Hamzah Arshad yang mewakili Wan Saiful selaku pemohon memberitahu Hakim Mahkamah Sesyen Rozina Ayob bahawa pihaknya memfailkan permohonan itu di bawah Seksyen 173 (g) Kanun Tatacara Jenayah.
"Anak guam saya ingin membangkitkan bantahan awal terhadap pertuduhan-pertuduhan dihadapinya dan permohonan ini disokong dengan afidavit sokongan pemohon serta ia telah diserahkan kepada pihak pendakwaan," kata Amer Hamzah pada pengurusan kes hari ini.
Timbalan Pendakwa Raya Mohd ‘Afif Ali pula berkata pihaknya menerima salinan notis permohonan itu pada 29 Mei lepas melalui e-mel dan pendakwaan memerlukan masa membalas notis itu pada atau sebelum 9 Jun ini.
Menurut Mohd ‘Afif, pihak pendakwaan telah menyerahkan dokumen berkaitan kes itu kepada pembelaan.
Mahkamah menetapkan 27 Jun untuk mendengar permohonan itu.
Wan Saiful, yang juga Ahli Parlimen Tasek Gelugor memfailkan notis itu di Mahkamah Sesyen di sini menerusi Tetuan Chetan Jethwani & Company pada 29 Mei lepas.
Berdasarkan notis itu, Wan Saiful memohon mahkamah mengeluarkan suatu perintah supaya pertuduhan terhadapnya diketepikan atas alasan pertuduhan berkenaan adalah defektif.
Wan Saiful, 47, didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek “Central Spine Road: Sertik Ke Persimpangan Lebuhraya Pantai Timur” daripada kerajaan Malaysia secara prakelayakan yang jumlah keseluruhannya RM232 juta.
Wan Saiful juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek itu.
Beliau didakwa melakukan kedua-dua perbuatan itu di Royal Lake Club, Taman Tasik Perdana di sini, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku di Kuala Lumpur antara 8 Julai 2022 hingga 30 September 2022.


EAIC tidak lagi terima aduan berhubung polis, pegawai bermula 1 Julai

Suruhanjaya Integriti Agensi Penguatkuasaan (EAIC) tidak lagi akan menerima aduan terhadap polis atau pegawainya bermula esok (1 Julai).
Menurut Suruhanjaya berkenaan, ini kerana polis tidak lagi disenaraikan di bawah Jadual Akta Suruhanjaya Integriti Agensi Penguatkuasaan 2009 [Akta 700] sebagai salah satu agensi penguatkuasaan seliaannya, selaras dengan berkuatkuasanya Akta Suruhanjaya Bebas Tatakelakuan Polis 2022 [Akta 839] (IPCC) esok.
"EAIC akan menyelesaikan semua aduan dan siasatan yang diterima sebelum 1 Julai 2023 dalam tempoh setahun sehingga 1 Julai 2024 selaras dengan seksyen 47 Akta 839," kata EAIC dalam kenyataan hari ini.
Sebarang pertanyaan atau aduan oleh orang ramai terhadap PDRM mulai 1 Julai 2023 boleh disalurkan dengan menghubungi Bahagian Keselamatan, Kementerian Dalam Negeri di talian 03-8886 8526 atau 03-8886 8529.
EAIC berkata ia terus komited dengan visi sebagai peneraju dalam penguatkuasaan, transformasi dan pembudayaan integriti berteraskan profesionalisme dan amalan terbaik.
Orang ramai boleh layari www.eaic.gov.my untuk sebarang maklumat atau info lanjut berkaitan EAIC.


Vaksinasi 1.2 juta penduduk Kelantan dijangka selesai Oktober depan, kata Khairy

Pemvaksinan ke atas kira-kira 1.2 juta penduduk Kelantan dijangka selesai menjelang Oktober ini, kata Menteri Penyelaras Program Imunisasi Covid-19 Kebangsaan Khairy Jamaluddin.Beliau berkata jangkaan itu dibuat berdasarkan sasaran kerajaan negeri untuk memberikan 30,000 dos vaksin Covid-19 setiap hari pada Julai ini.“Kita juga akan memberikan 550,000 dos lagi bekalan vaksin kepada Kelantan bulan depan (Julai), sekali gus membolehkan negeri ini meningkatkan kadar suntikan iaitu supaya capai 30,000 dos sehari atau sekurang-kurangnya 20,000 sehari,” katanya.Beliau berkata demikian pada sidang media Mesyuarat Badan Bertindak Program Imunisasi Covid-19 Kebangsaan Peringkat Negeri Kelantan bersama Menteri Besar Datuk Ahmad Yakob di Kompleks Darulnaim hari ini.Khairy yakin sasaran itu dapat dicapai berdasarkan keadaan semasa yang menyaksikan kadar vaksinasi di Kelantan kini boleh mencapai 12,000 sehari.“Tahniah juga kepada Kelantan sebab melaksanakan program ‘outreach’ dengan pelbagai cara seperti secara bergerak untuk membantu penduduk dapatkan vaksin terutamanya yang melibatkan warga emas,” katanya.Setakat ini, 42% daripada populasi Kelantan yang disasarkan di bawah Program Imunisasi Covid-19 Kebangsaan sudah berdaftar untuk menerima vaksin Covid-19.Kelantan juga akan menambah lima lagi pusat pemberian vaksin (PPV) iaitu masing-masing satu di Kota Bharu, Bachok, Pasir Mas, Machang dan Kuala Krai selain penambahan PPV di klinik serta hospital swasta.


Agong tertakluk nasihat Kabinet, kata Mahkamah Persekutuan tolak saman Anwar

Mahkamah Persekutuan hari ini berkata Yang di-Pertuan Agong tertakluk kepada nasihat Kabinet ketika mengumumkan penghakiman sekali gus menolak saman yang dikemukakan Presiden PKR Anwar Ibrahim yang menuntut pengisytiharan Akta Majlis Keselamatan Negara sebagai tidak mengikut Perlembagaan.Anwar menuntut pengisytiharan tersebut dengan alasan Akta MKN menjadi undang-undang berdasarkan “pindaan tidak berperlembagaan”, dan berikutan itu enakmen-enakmen di bawahnya melanggar Artikel 149 Perlembagaan serta Artikel 9 (2) mengenai kebebasan untuk bergerak.Anwar merujuk pindaan Artikel 66 pada tahun 1994 ketika negara di bawah pentadbiran Barisan Nasional (BN) di mana beliau menjadi timbalan perdana menteri ketika itu.Pindaan tersebut menyatakan rang undang-undang yang diluluskan di Parlimen akan secara serta-merta menjadi undang-undang dalam masa 30 hari setelah ia dikemukakan kepada Agong, walaupun ketika ia tidak mendapat persetujuan raja.Dalam penghakiman tersebut, lima hakim berkata Agong masih tertakluk kepada had-had Perlembagaan.“Yang di-Pertuan Agong tidak diragukan merupakan Ketua Tertinggi Persekutuan berdasarkan Artikel 32 Perlembagaan Persekutuan .“Namun, Artikel 39 dan 40 Perlembagaan menetapkan bahawa Agong akan bertindak sesuai dengan nasihat Kabinet atau menteri yang diberi kuasa oleh Kabinet melainkan dalam hal-hal di bawah budi bicara Agong sebagaimana yang termaktub dalam Klausa (2) Artikel 40 Perlembagaan Persekutuan,” kata penghakiman yang ditulis oleh Zaleha Yusof, Zabariah Mohd Yusof, Hasnah Mohammed Hashim, Mary Lim Thiam Suan dan Rhodzariah Bujang.Mahkamah selanjutnya berkata persetujuan raja tidak pernah menjadi sebahagian daripada tindakan eksekutif Agong.“Ini adalah langkah terakhir proses perundangan sebelum rang undang-undang menjadi undang-undang,” tambahnya.Keputusan hari ini tampil selepas perbahasan hangat mengenai kuasa Agong selepas gesaan Sultan Abdullah Sultan Ahmad Shah pada Jun supaya sidang Parlimen diadakan secepat mungkin, selain beberapa tindakan kerajaan baru-baru ini dalam usaha membatalkan ordinan-ordinan darurat.Ini kemudian disusuli tuduhan “derhaka” terhadap Agong oleh ahli parlimen pembangkang terhadap Perdana Menteri Muhyiddin Yassin.Akta MKN dibentangkan semasa pentadbiran Najib Razak pada tahun 2015, yang antara lain memperuntukkan penubuhan sebuah Majlis Keselamatan Negara yang dipengerusikan oleh perdana menteri.RUU tersebut tidak mendapat persetujuan segera pihak istana, namun ia kemudian menjadi undang-undang selari dengan tempoh waktu 30 hari selepas ia diserahkan kepada Agong.


Tidak pakai pelitup muka, Tajuddin dikompaun RM1,500

Bekas Pengerusi Prasarana Malaysia Berhad (Prasarana) Tajuddin Abdul Rahman dikompaun sebanyak RM1,500 kerana gagal memakai pelitup muka ketika mengadakan sidang media berkaitan insiden kemalangan tren transit aliran ringan (LRT) di ibu negara pada 25 Mei lepas.Ketua Polis Daerah Dang Wangi Mohamad Zainal Abdullah berkata kompaun dikenakan atas kesalahan itu di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 seperti disyaratkan dalam perintah kawalan pergerakan (PKP) yang sedang berkuat kuasa.“Tawaran kompaun sebanyak RM1,500 akan dikeluarkan dalam masa terdekat,” katanya dalam kenyataan hari ini.Mohamad Zainal turut menasihatkan orang ramai supaya terus mematuhi prosedur operasi standard (SOP) yang ditetapkan oleh Majlis Keselamatan Negara (MKN) dalam memerangi wabak Covid-19.Sebelum ini, polis telah membuka kertas siasatan berhubung tindakan Tajuddin, yang juga ahli Parlimen Pasir Salak, tidak memakai pelitup muka ketika sidang media tersebut.Antara yang turut dipanggil bagi memberi keterangan berhubung kes berkenaan di ibu pejabat polis Dang Wangi ialah Ahli Parlimen Muar Syed Saddiq Syed Abdul Rahman berhubung ciapannya di Twitter berkaitan tindakan Tajuddin itu.


Opec naikkan ramalan permintaan minyak dunia selepas China buka semula sempadan

Pertubuhan Negara-Negara Pengeksport Petroleum (Opec) menaikkan unjuran permintaan minyak dunia untuk 2023 selepas pengguna utama China menarik balik dasar sifar Covidnya.
Kartel minyak yang diketuai Arab Saudi menjangkakan permintaan meningkat sebanyak 2.3 juta tong sehari kepada purata 101.87 juta tong sehari tahun ini.
Ini adalah 100,000 sehari lebih daripada anggaran sebelumnya, yang sudah melebihi paras pra-Covid.
"Kunci kepada pertumbuhan permintaan minyak pada 2023 ialah kembalinya China daripada sekatan mobiliti yang dimandatkan dan kesannya terhadap negara, rantau ini dan dunia," kata Opec dalam laporan pasaran bulanannya.
Selepas hampir tiga tahun sekatan kesihatan yang ketat, Beijing pada Disember secara tiba-tiba menamatkan dasar sifar Covid yang menjejaskan ekonomi dan menyebabkan bantahan meluas.
Permintaan minyak dunia melonjak kepada 101.17 juta tong sehari dalam tempoh tiga bulan terakhir 2022, berbanding 100.79 juta tong sehari dalam tempoh yang sama sebelum wabak pada 2019.
Walaupun permintaan semakin meningkat, 13 negara Opec dan kumpulan 10 negara pengeluar yang diketuai Rusia, bersama-sama dikenali sebagai OPEC+, bersetuju pada Oktober untuk mengurangkan pengeluaran sebanyak dua juta tong sehari sehingga akhir tahun ini.
Minggu lalu, Rusia berkata ia akan mengurangkan pengeluaran minyak mentah sebanyak 5% mulai Mac selepas negara Barat mengenakan had harga ke atas produk petroleumnya berikutan pencerobohan Moscow ke atas Ukraine.


2 bos Capital A terima bayaran lebih RM14 juta pada 2021

Laporan Tahunan Capital A Berhad menunjukkan Tony Fernandes dan Kamarudin Meranun masing-masing menerima gaji lebih RM14 juta untuk tahun kewangan 2021 (FY2021) berakhir 31 Disember 2021, peningkatan yang amat besar berbanding pada 2020 meskipun syarikat itu terus berdepan kecaman daripada pengguna yang tidak mendapatkan pampasan duit tiket perbangan yang dibatalkan akibat penularan Covid-19.Laporan yang diumumkan pada 29 April 2022 itu menyatakan Fernandes yang juga ketua pegawai eksekutif Capital A (dulu dikenali sebagai AirAsia Group Berhad), menerima bayaran RM14,947,213 ditambah dengan elaun mesyuarat, perjalanan dan lain-lain sebanyak RM124,781, manakala Kamarudin yang merupakan pengerusi eksekutif Capital A pula menerima RM14,051,429.Jumlah itu menunjukkan peningkatan mendadak gaji diterima Fernandes dan Kamarudin berbanding RM4.8 juta yang diterima kedua-dua individu terbabit pada FY2020.Pada April 2020, Fernandes dilaporkan berkata beliau dan Kamarudin tidak akan menerima gaji manakala pekerja AirAsia setuju menerima potongan gaji sehingga 75% ekoran impak penularan Covid-19 yang telah menjejaskan prestasi kewangan syarikat tersebut.Menyentuh prestasi kewangan Capital A bagi FY2021, syarikat itu merekodkan penurunan rugi bersih kepada RM3.11 bilion berbanding RM5.11 bilion yang dicatatkan tahun sebelumnya.Namun begitu, syarikat itu juga meraih RM1.73 bilion perolehan, berkurang daripada RM3.27 bilion yang direkodkan bagi FY2020.Pada Januari lalu, AirAsia Group Berhad menukar namanya kepada Capital A sekali gus mencerminkan usaha mentransformasi syarikat itu menjadi sebuah syarikat pegangan pelaburan dan portfolio perniagaan perjalanan gaya hidup dan bukannya sekadar syarikat penerbangan lagi.Melihat kepada prestasi kewangan Capital A mengikut suku tahunan sepanjang FY2021, syarikat itu merekodkan rugi bersih RM767.42 juta pada suku pertama (Q1) berakhir 31 Mac 2021, diikuti rugi bersih RM580.06 juta pada Q2 berakhir 30 Jun 2021.Syarikat itu terus berdepan tekanan apabila mengalami kerugian bersih RM887 juta pada Q3 berakhir 30 September 2021 dan rugi RM884.09 juta pada Q4.Selain itu, Capital A turut menerima tempias daripada isu bayaran balik yang dihadapi AirAsia X Berhad, syarikat penerbangan jarak jauh yang berkaitan dengan syarikat itu.Disebabkan isu ini, ramai dalam kalangan penumpang AirAsia X antarabangsa dan tempatan menggesa supaya pihak pengurusan syarikat terbabit termasuk Fernandes supaya bersikap adil dan memulangkan duit tiket selepas penerbangan mereka dibatalkan sejak dua tahun lalu.Malah, ramai dalam kalangan penumpang turut meluahkan rasa tidak puas hati dan bersedia memboikot perkhidmatan syarikat tambang murah itu selagi tidak menerima duit mereka.


Keputusan kes salah guna kedudukan bekas ahli Parlimen Labuan diketahui esok

Keputusan sama ada bekas Ahli Parlimen Labuan Rozman Isli akan dipanggil untuk membela diri atau dibebaskan atas pertuduhan menggunakan kedudukan dalam mendapatkan kontrak pekerjaan bagi Syarikat Labuan Liberty Port Management Sdn Bhd (LLPM), akan diketahui esok di Mahkamah Sesyen Kuala Lumpur.
Hakim Rozina Ayob dijadualkan membacakan keputusan di akhir kes pendakwaan itu pada 3 petang.
Sekiranya keputusan mahkamah memihak kepada pihak pendakwaan yang berpendapat wujud prima facie terhadap Rozman, 59, maka beliau akan dipanggil membela diri, manakala jika sebaliknya beliau akan dilepas dan dibebaskan.
Pada 6 Mac lepas, pihak pendakwaan menutup kesnya selepas memanggil 24 saksi untuk memberi keterangan pada perbicaraan kes itu yang bermula 11 Ogos tahun lepas.
Antara saksi pendakwaan yang dipanggil ialah bekas Ahli Lembaga Pengarah Lembaga Pelabuhan Labuan (LPL) Zulkurnain Ayub, bekas Timbalan Ketua Setiausaha (Pengurusan) Kementerian Pengangkutan Datuk Chua Kok Ching dan Setiausaha Jawatankuasa Pembangunan dan Pelaburan LPL Hida Jerman.
Kes itu dikendalikan Timbalan Pendakwa Raya, Ahmad Feisal Mohd Azmi manakala peguam Muhammad Rafique Rashid Ali yang mewakili Rozman.
Rozman didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan (LPL) telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan dalam syarikat tersebut.
Beliau didakwa melakukan perbuatan itu di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018.
Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


Silap besar jika terus bersama Malaysia, kata parti sokong pemisahan Sarawak

Presiden Parti Bumi Kenyalang (PBK) Voon Lee Shan hari ini berkata keputusan Sarawak menyertai Malaysia adalah satu kesilapan, mengatakan hubungan dengan Putrajaya “tidak berfungsi” dalam menjaga kepentingan negeri itu.“PBK mahu jelaskan pendirian kami yang mahu kemerdekaan Sarawak,” katanya pada sidang media di Kuching.“Silap besar untuk terus bersama dengan persekutuan Malaysia.”Beliau berkata Perjanjian Malaysia (MA) yang ditandatangani pada 1963 juga turut terbatal dan tidak sah kerana tidak mengikut undang-undang antarabangsa.“Hak dan kuasa Sarawak dan Sabah di bawah MA63 masih perlu ‘dirunding’ semula selepas beberapa tahun ia dilanggar,” katanya.“Bahkan rundingan-rundingan MA63 oleh kerajaan sekarang, baik negeri dan persekutuan – sehingga kini, kita masih tidak tahu apa yang dirundingkan.”Voon turut mempersoalkan ketelusan Suruhanjaya Cobbold, sebuah suruhanjaya kajian yang ditubuhkan pada 1962 bagi memastikan sama ada penduduk Sabah dan Sarawak menyokong langkah untuk menyertai persekutuan tersebut.“Dari banyak sudut undang-undang, pembentukan Malaysia adalah terbatal dan tidak sah,” katanya.“Suruhanjaya Cobbold dan MA63 tidak dilakukan secara baik.”Kemerdekaan Sarawak adalah antara misi utama PBK yang ketika ini turut bertanding dalam PRN buat kali pertama.PBK meletakkan 73 calon dari 82 kerusi Dewan Undangan Negeri yang dipertandingkan.Voon turut bertanding di kerusi Batu Lintang di mana beliau akan berdepan pertembungan lima penjuru.Beliau pernah menyandang kerusi itu sebagai Adun DAP bagi penggal 2006-2011.Manifesto lain yang turut disenaraikan ke dalam “Passport PBK to Prosperity, Freedom and Independence” termasuk peruntukan untuk pendidikan percuma di institusi pengajian tinggi awam selain subsidi deposit bagi pembeli rumah pertama.


Hak demokrasi abang tubuh parti baru, kata PM

Perdana Menteri Ismail Sabri Yaakob berkata tindakan abangnya Kamarazaman Yacob menubuhkan parti baru iaitu Parti Kuasa Rakyat adalah hak beliau dalam amalan negara demokrasi.Ismail yang juga naib presiden Umno menyifatkan, perbezaan keahlian parti politik dalam kalangan ahli keluarga juga bukan suatu perkara baru dalam politik tanah air.“Adik beradik berlainan parti politik bukan perkara baharu, sudah ada di Malaysia… ini demokrasi, itu hak beliau…tidak timbul pertelingkahan dan sebagainya,” kata ahli Parlimen Bera itu ketika ditanya mengenai tindakan Kamarazaman yang menubuhkan Parti Kuasa Rakyat baru-baru ini.Beliau berkata demikian pada sidang media selepas Upacara Pemakaian Lencana Pangkat kepada Ketua Polis Daerah Bera Mansor Samsudin yang dinaikkan pangkat daripada DSP, di Dewan Sri Kempas Ibu Pejabat Polis Daerah Bera hari ini.Upacara disempurnakan Ketua Polis Negara Acryl Sani Abdullah Sani dan turut dinaikkan pangkat ialah Timbalan Ketua Polis Bera N.Kumaran yang sebelum ini memakai pangkat ASP.Turut hadir Timbalan Menteri Dalam Negeri Ismail Mohamed Said, Pengarah Jabatan Logistik dan Teknologi Bukit Aman Sahabudin Abd Manan dan Pengarah Pengurusan Bukit Aman Zaini Jass.Media sebelum ini melaporkan Kamarazaman melancarkan parti baru iaitu Parti Kuasa Rakyat, yang berbilang kaum pada 10 Oktober lepas, yang antara lain akan memperjuangkan pelajaran percuma, kesihatan percuma, rumah percuma dan peluang pekerjaan terutama kepada golongan B40 dan M40.


Sejauh mana kita mengenali pedofil?

Selama beberapa dekad, dunia melihat Jimmy Savile atau nama penuhnya James Wilson Vincent Savile di mana-mana sahaja.Warganegara Britain itu dikenali hampir di serata dunia sebagai juruhebah radio.Beliau juga selebriti dan pengacara rancangan muzik pop dan seringkali muncul di pentas untuk memperkenalkan kumpulan-kumpulan muzik besar seperti The Beatles dan The Rolling Stones.Savile juga tersohor dengan kerja-kerja amalnya melalui kutipan dana amal maraton dan rancangan kanak-kanak “Jim’ll Fix It” yang menerima ratusan ribu surat permintaan daripada kanak-kanak di seluruh dunia.Savile juga terkenal dalam kalangan kerabat diraja dan ahli politik. Putera Charles dilihat senyum dan bergelak tawa ketika berada bersamanya.Bekas perdana menteri United Kingdom, Margaret Thatcher menulis surat kepada permaisuri England melobi darjah kebesaran untuknya.Sehingga tahun 2011, pasukan polis mendedahkan Savile memangsakan kira-kira 500 orang perempuan seawal usia dua hingga 75 tahun.Beliau meninggal dunia bulan Oktober, pada tahun yang sama.Pendedahan skandal seks Savile menggemparkan dunia.Kanak-kanak yang membesar dengan rancangan Savile tidak boleh menerima hero mereka adalah seorang pelaku pedofilia.Perdebatan hangat muncul di semua platform media mempersoalkan kredibiliti dan keupayaan Savile melakukan kegiatan pedofil sewaktu dirinya mendapat perhatian ramai pihak hampir setiap masa sepanjang hari.Malah, ada beberapa laporan media menganggap Savile mempunyai penyakit mental.Beberapa profesor psikologi di Britain dalam satu temubual pada 2015 di BBC menyebut, Savile bukannya berpenyakit mental tetap seorang yang licik.Sementara itu, melalui satu dokumentari yang diterbitkan oleh Netflix pada awal tahun ini berjudul “Jimmy Savile: A British Horror Story” memberi kesimpulan mengenai bagaimana beliau membentuk (groomed) seluruh masyarakat.Bukan sahaja ianya satu rancangan yang menarik untuk kelangsungan stesen televisyen.Pada masa yang sama, di situ Savile menyebarkan idea secara halus kepada kanak-kanak bahawa beliau seorang yang baik hati, jujur dan rela berkorban apa sahaja untuk mereka.Pendek kata, “percayakan Pak Cik Jimmy.”Perkembangan ini menimbulkan lagi persoalan tentang sejauh mana kita mengenali pedofil atau pemangsa seksual kanak-kanak?Penganalisis jenayah, Kamal Affandi Hashim menegaskan pelaku pedofil dan pemangsa jenayah seksual kanak-kanak bukan kategori “gila”.Katanya, dengan menyebut golongan ini sebagai mempunyai masalah mental seperti memberikan “lesen” untuk mereka berterusan melakukan jenayah tersebut.“Adakah mereka capable (mampu untuk buat hubungan seksual)? Kalau mereka tidak capable, macam mana mereka boleh rancang perbuatan mereka?“Orang gila, tidak boleh rancang apa yang mereka nak buat,” katanya kepada MalaysiaNow.Sementara itu, seorang aktivis sosial, Mohd Fairuz Abu berkata secara realitinya, pemangsa-pemangsa jenayah seksual kanak-kanak ini menyedari hakikat mereka sebenarnya melakukan jenayah.Atas sebab itu, mereka memilih untuk bersembunyi dan tidak merujuk kepada mana-mana pihak bagi mendapatkan bantuan dan memastikan sekiranya benar mereka mengalami masalah kesihatan mental.“Rakan-rakan saya ada juga doktor psikiatri, tapi mereka tak pernah dapat pesakit pedofil. Sebab mereka memang tak tampil kerana mereka tahu apa yang mereka buat itu salah di sisi undang-undang.“Mereka tak pergi hospital sebab takut ditangkap, seolah macam cari penyakit,” katanya kepada MalaysiaNow.Apabila ditoleh ke belakang, perancangan Savile tidak pernah disedari ketika dia masih hidup. Kegiatan seorang lagi warganegara Britain, Richard Huckle, yang ditangkap pada 2014 atas 71 kesalahan seksual kanak-kanak juga tidak pernah disedari. Sementara Alladin Lanim yang menyimpan ribuan bahan-bahan pornografi yang disimpan oleh di sebuah kampung di Sarawak juga tidak pernah diketahui sehingga tangkapan dilakukan. Begitu juga aktiviti seorang pelajar warga Malaysia yang dianggap genius di UK, Nur Fitri Azmeer Nordin yang menyimpan lebih 30,000 imej dan bahan lucah kanak-kanak juga selamat daripada pengetahuan orang ramai sehingga dia diberkas. Boleh jadi, sesiapa sahaja adalah pedofil. Jadi, sejauh mana kita mengenali pedofil?


'Mana Zafrul', warga net persoal menteri tak hadir mesyuarat Kabinet pertama

Persoalan dibangkitkan berhubung lawatan ke luar negara pertama seorang anggota Kabinet kerajaan baru diterajui Anwar Ibrahim, selepas sebuah akhbar mendakwa Menteri Perdagangan Antarabangsa dan Industri Tengku Zafrul Aziz yang baru dilantik sedang melakukan perjalanan bagi "misi perdagangan" di luar negara sehari selepas secara rasmi mengimbas perakam waktu bagi kali pertama di Putrajaya.
Akhbar tempatan, Berita Harian memetik sumber yang menafikan spekulasi bekas jurubank yang dilantik sebagai senator itu berlepas ke Qatar, di mana Piala Dunia sedang berlangsung ketika ini.
Sebaliknya, akhbar harian itu mendakwa Zafrul kini berada di negara Emiriah Arab Bersatu (UAE) bagi misi perdagangan.
Sementara itu, sumber di Kementerian Perdagangan Antarabangsa dan Industri (Miti) memberitahu MalaysiaNow pihaknya tidak mengetahui sebarang delegasi perdagangan dijadualkan.
Seorang pembantu media Zafrul juga tidak memberikan maklum balas ketika dihubungi MalaysiaNow setakat artikel ini ditulis.
Misi perdagangan biasanya dikendalikan oleh Lembaga Pembangunan Pelaburan Malaysia (Mida), agensi yang berada di bawah Miti di mana ia bertanggungjawab untuk menarik pelaburan asing ke dalam negara.
Keberadaan Zafrul ketika ini menjadi topik perbincangan selepas tetap dinamakan sebagai menteri oleh Anwar walaupun kalah dalam pilihan raya baru-baru ini.
Tambahan pula apabila Zafrul tidak hadir dalam mesyuarat Kabinet pertama yang dipengerusikan perdana menteri hari ini.
Di media sosial, ketidakhadiran Zafrul dalam mesyuarat Kabinet mencetuskan pelbagai persoalan.
"Mana Zafrul? Mesyuarat pertama Kabinet pun tak hadir?” soal Shahrul Azwan, memberi reaksi kepada gambar kerusi kosong semasa mesyuarat Kabinet pagi tadi.
Pengguna AbahAtok turut membuat ulasan mengatakan oleh kerana Zafrul tidak hadir, menteri itu boleh menjawab tidak tahu jika beliau ditanya “apa yang perlu dilakukan dan apa yang tidak boleh dilakukan" sebagai seorang menteri.
"Jadi lepas ni Zafrul boleh cakap ‘saya tak tahu' jika berlaku sebarang pelanggaran? Zafrul mesti tunjuk surat cuti untuk jelaskan kenapa dia tidak hadir."
Gurauan itu kemudiannya dijawab seorang pengguna lain.
"Dia ingat dia dapat cuti ganti sebab ‘clock ini’ hari Sabtu kot," kata Amm Arlington, merujuk laporan yang mengatakan Zafrul mengimbas kad perakam waktunya bagi kali pertama pada Sabtu lalu.
Pelantikan Zafrul sebagai menteri mengejutkan ramai pihak, kerana bekas menteri kewangan menjadi antara sasaran serangan Anwar terhadap dua pentadbiran kerajaan terdahulu yang diterajui Muhyiddin Yassin dan Ismail Sabri Yaakob.
Mereka juga mempersoalkan mengapa bekas menteri kesihatan Dzulkefly Ahmad tidak dilantik semula untuk memegang portfolio kesihatan selepas berjaya menewaskan Zafrul di Kuala Selangor.


Kes baru Covid-19 menurun bawah 15,000

Malaysia merekodkan kes baru sebanyak 14,954 menjadikan kes keseluruhan Covid-19 meningkat sebanyak 2,097,830 kes.Kes harian Sarawak kekal tertinggi dengan rekod sebanyak 2,707 disusuli Selangor yang mencatat 2,028 kes jangkitan.Sabah mencatatkan kes harian sebanyak 1,356, Kedah (809), Kelantan (1,420), Perak (1,222), Pulau Pinang (1,259), Kuala Lumpur (383), Pahang (705), Melaka (207), Negeri Sembilan (144), Terengganu (671) dan Johor (1,948).Putrajaya (19), dan Perlis (76) sahaja negeri yang mencatat kes dua digit hari ini.Sementara Labuan tidak mencatatkan sebarang kes.23,469 pesakit disahkan sembuh, menjadikan jumlah kes sembuh keseluruhan sebanyak 1,863,922.Sementara itu, seramai 1,194 peakit kini berada di ICU, termasuk 882 pesakit positif Covid-19.665 daripada jumlah tersebut memerlukan bantuan pernafasan termasuk 401 kes positif Covid-19.Dari 14,954 kes yang dilaporkan, 243 (1.6%) adalah kes Kategori Tiga dan ke atas.Sementara baki 98,4% berada dalam Kategori Satu dan Dua.


Rafizi tarik balik ‘ugutan’ terhadap ketua SPRM

Timbalan Presiden PKR Rafizi Ramli menarik balik ugutannya yang mengatakan akan "mencari" Azam Baki jika Pakatan Harapan (PH) berkuasa pada Pilihan Raya Umum ke-15 (PRU15) baru-baru ini, menafikan pihaknya untuk mengancam ketua agensi anti rasuah itu.
"Saya tidak fikir itu apa yang sebenarnya saya katakan," katanya seperti dilaporkan The Malay Mail ketika disoal wartawan pada hari pertama bertugas sebagai menteri hal ehwal ekonomi.
Beliau turut menambah kenyataannya adalah bagi “menyedapkan ucapan politiknya”, mengatakan apa yang dimaksudhkan beliau adalah keutamaan bagi kerajaan baru adalah “melaksanakan semua perkara secara bebas dan selari undang-undang, dan bukan semata-mata bagi Azam Baki atau sesiapa yang lain, bahkan saya sendiri.”
Menjelang hari pengundian 19 November lalu, Rafizi mengutuk apa yang disifatkannya sebagai serbuan oleh Suruhanjaya Pencegahan Rasuah Malaysia (SPRM) ke atas Invoke Solutions, sebuah syarikat berkait PKR yang diterajuinya.
Beliau juga berkata kerajaan PH akan "mencari" Azam jika memenangi PRU15.
"Sabtu kita mengundi, lepas menang pilihan raya kami cari Azam Baki, insya Allah," katanya dalam ceramah kempen PRU15 di Johor Bahru.


Pelajar perempuan cedera dipercayai terjun bangunan sekolah

Seorang pelajar perempuan Tingkatan Lima sebuah sekolah di Kulai cedera selepas dipercayai terjun dari tingkat empat bangunan sekolah itu, Selasa lepas.Ketua Polis Kulai Tok Beng Yeow berkata kejadian dipercayai berlaku kira-kira 1.26 tengah hari selepas pelajar berusia 17 tahun itu selesai menduduki peperiksaan.Beliau berkata kejadian menyebabkan remaja berkenaan mengalami pendarahan di kepala dan muka, patah kedua-dua tangan serta mengalami pendarahan dalaman.“Pasukan penyiasat bersama sepasukan anggota daripada Bahagian Siasatan Jenayah Ibu Pejabat Polis Daerah Kulai bergegas ke sekolah itu sejurus menerima panggilan telefon daripada seorang guru.“Dipercayai selepas selesai menduduki peperiksaan, pelajar terbabit pergi ke bangunan yang menempatkan pelajar tingkatan empat lalu bertindak terjun dari koridor bangunan yang dianggarkan berketinggian 40 meter itu,” katanya dalam kenyataan hari ini.Tok berkata pelajar terbabit dihantar ke Hospital Temenggong Seri Maharaja Tun Ibrahim, Kulai sebelum dirujuk ke Hospital Sultanah Aminah untuk rawatan lanjut dan kes disiasat mengikut Seksyen 309 Kanun Keseksaan kerana cubaan bunuh diri.


AS hantar 1,500 tentera ke sempadan Mexico, kata sumber

Pentadbiran Presiden Joe Biden akan menghantar 1,500 tentera tambahan buat sementara waktu bagi membantu mengamankan sempadan AS-Mexico, kata pegawai Amerika Syarikat (AS) kepada Reuters pada Selasa.
Ini merupakan sebahagian daripada persediaan untuk kemungkinan peningkatan pendatang tanpa izin ketika sekatan sempadan Covid-19 ditarik balik akhir bulan ini.
Sekatan itu, yang dikenali sebagai “Title 42”, dijangka ditarik balik pada 11 Mei.
Ia membenarkan pihak berkuasa AS mengusir dengan pantas bukan pendatang Mexico ke Mexico tanpa peluang untuk mendapatkan suaka.
Biden, seorang Demokrat yang bertanding untuk pemilihan semula pada tahun 2024, telah bergelut dengan rekod bilangan pendatang yang ditangkap secara haram melintasi sempadan AS-Mexico sejak beliau memegang jawatan pada 2021.
Republikan telah mengkritik Biden kerana membatalkan dasar tegas bekas presiden Donald Trump, pesaing semasa untuk pencalonan partinya.
Tentera yang bertugas akan menambah kerja Peronda Sempadan AS tetapi tidak menjalankan sebarang operasi penguatkuasaan undang-undang, kata pegawai itu yang enggan namanya disiarkan.
Mereka sebaliknya akan menjalankan pemantauan di darat dan aktiviti kemasukan data untuk membebaskan pegawai Peronda Sempadan, tambah pegawai itu.
Pasukan itu akan datang sebagai anggota tambahan kepada penempatan Pengawal Kebangsaan secara berterusan.
Tentera AS telah digunakan untuk membantu mengamankan sempadan semasa pentadbiran presiden sebelum ini, termasuk George W Bush, Barack Obama dan Trump, yang mengerahkan ribuan tentera yang bertugas dan Pengawal Kebangsaan.


Kerajaan buat tempahan awal vaksin Covid-19, kata menteri

Kerajaan akan mula membuat tempahan awal vaksin Covid-19 menerusi peruntukan berjumlah lebih RM3 bilion dalam Belanjawan 2021, kata Menteri Sains, Teknologi dan Inovasi Khairy Jamaluddin.Beliau berkata pihaknya yakin peruntukan itu mencukupi bagi membuat tempahan awal vaksin berkenaan yang dianggarkan diperoleh suku pertama tahun depan selepas mendapat kelulusan Kementerian Kesihatan Malaysia (KKM).“Kita akan mula buat tempahan awal kepada vaksin yang sedang dibangunkan itu. Saya jangka dalam tempoh sebulan dua ini kita akan dapatkan maklumat keberkesanan vaksin itu daripada KKM,” katanya kepada pemberita selepas meninjau kawasan terjejas banjir di sini, hari ini.Khairy merupakan Pengerusi Bersama Jawatankuasa Jaminan Akses Vaksin Covid-19.Menteri Kewangan Tengku Zafrul Aziz sewaktu membentangkan Belanjawan 2021 semalam berkata kerajaan komited mendapatkan sumber vaksin Covid-19 antaranya melalui penyertaan Program Covid-19 Vaccine Global Access (COVAX) dengan jangkaan kos bekalan vaksin melebihi RM3 billion.Dalam pada itu, Khairy yang juga ahli Parlimen Rembau menyifatkan peruntukan RM400 juta untuk penyelidikan dan pembangunan bagi menyokong perkembangan sains dan teknologi adalah penting untuk mengkomersialkan produk ciptaan negara dan teknologi tempatan.“Kita tak mahu hanya bergantung kepada teknologi luar negara yang mana melibatkan kos pembelian yang agak tinggi, jadi dengan adanya dana yang besar ini, ia akan ditumpukan pada penyelidikan produk dan teknologi dalam negara,” katanya.Khairy merupakan Pengerusi Bersama Jawatankuasa Jaminan Akses Vaksin Covid-19.Sementara itu, Khairy yang juga Pengerusi Majlis Tindakan Pembangunan Negeri Sembilan berkata pihaknya akan menyalurkan anggaran peruntukan berjumlah RM500,000 untuk membaik pulih jalan yang terputus dan membina semula tebing sungai Kampung Kuala Sawah yang runtuh susulan banjir pada Rabu lepas.Sungai berkenaan turut menghubungkan beberapa kawasan termasuklah Kampung Stesen, Kampung Pasir, dan Pekan Kuala Sawah, dekat sini.


Tiada keperluan tutup Parlimen, KKM ada kerangka tangani Covid, kata menteri

Tiada keperluan untuk menutup sidang mesyuarat Parlimen meskipun terdapat kes positif Covid-19 dilaporkan dalam kalangan warga Parlimen, kerana kementerian kesihatan (KKM) mempunyai kerangka dan pengalaman untuk menangani wabak itu.Menteri Kesihatan Khairy Jamaluddin berkata antaranya ialah seperti kekerapan ujian pengesanan Covid-19 selain mengasingkan mereka yang dikesan positif virus berkenaan.“Kita (KKM) juga ada strategi dan vaksinasi (program). Dengan adanya semua strategi ini, kita harap bahawa bila berlakunya penularan kes, kita tidak perlu melaksanakan tindakan drastik seperti PKP (perintah kawalan pergerakan), lockdown, tutup Parlimen dan sebagainya.Di mana sekarang ini kita sudah ada pengalaman dan langkah-langkah seperti menutup Parlimen dan sebagainya menjadi langkah terakhir… kalau sekiranya kita dapat buat ujian dengan kerap di Parlimen (sekarang) kita buat dua hari ujian saringan (dalam seminggu) maka tiada keperluan untuk kita menutup perjalanan Parlimen,” katanya dalam sidang media perkembangan Covid-19 hari ini.Beliau berkata demikian bagi menjawab soalan pemberita sama ada terdapat keperluan untuk menggantung sementara Parlimen susulan terdapat 84 kes positif Covid-19 dikenal pasti hasil saringan berkala yang dijalankan sepanjang persidangan Parlimen sejak 27 Oktober lepas.Semalam, Ketua Pengarah Kesihatan Dr Noor Hisham Abdullah turut memaklumkan sebanyak 25 kes positif Covid-19 yang dikesan melalui saringan berkala di Parlimen pada Isnin lepas (29 November) berkemungkinan besar varian Delta.Persidangan Dewan Rakyat kini sedang berlangsung sejak 27 Oktober hingga 16 Disember ini manakala sidang Dewan Negara akan bermula pada 8 Disember hingga 23 Disember 2021.


Kes harian turun bawah 1,000 jangkitan, 9 lagi terkorban

922 kes baru Covid-19 direkodkan hari ini menjadikan jumlah keseluruhan sebanyak  4,451,781 kes.Sebanyak 5,520 pesakit turut dilaporkan sembuh, menjadikan jumlah keseluruhan kes sembuh sebanyak 4,384,384.Ketika ini, 31,833 kes aktif direkodkan, dengan 30,821 atau 96.8% daripadanya sedang menjalani kuarantin kendiri.Dalam pada itu, 14 (0.0%) kes kini berada di pusat kuarantin sementara 929 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 69 kes dan 46 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 54.2% dengan kes Covid-19 merangkumi 9.3%.Sembilan korban turut dilaporkan termasuk lima kes kematian sebelum tiba di hospital  menjadikan kes keseluruhan kematian adalah sebanyak 35,564 orang.


Keputusan permohonan Najib gugur Sri Ram 15 Februari

Bekas hakim Mahkamah Persekutuan Gopal Sri Ram tidak pernah dikenakan sebarang salah laku pendakwaan oleh mahkamah sehingga hilang kelayakan untuk mengendalikan kes meminda laporan audit 1Malaysia Development Berhad (1MDB), demikian Mahkamah Tinggi di sini diberitahu hari ini.Timbalan Pendakwa Raya Ahmad Akram Gharib berkata demikian semasa mendengar permohonan bekas perdana menteri Najib Razak untuk menggugurkan Sri Ram daripada mengetuai pendakwaan dalam perbicaraan meminda laporan 1MDB di hadapan Hakim Mohamed Zaini Mazlan.“Bukti yang dikemukakan dalam semua perbicaraan yang dikendalikannya sebagai wakil pendakwaan adalah relevan dan dapat diterima,” katanya.Beliau berkata isu siasatan dan berat sebelah yang dibangkitkan dalam permohonan tersebut telah diputuskan oleh mahkamah dan oleh itu ‘res judicata’ (perkara diputuskan) terpakai.Selain itu, menurutnya, perbualan melalui aplikasi WhatsApp di antara Sri Ram dan bekas peguam negara Mohamed Apandi Ali pada 2018 hanyalah perbualan antara dua sahabat lama.Ahmad Akram berkata pemohon juga mengemukakan dalam hujahan bertulis bahawa Sri Ram terlibat dalam penyiasatan berkaitan 1MDB yang menyebabkan beliau membuat penilaian awal atas kesalahan pemohon.“ Kuasanya untuk menyelia siasatan yang dilakukan oleh Pegawai Penyiasat (IO) dalam kapasitinya sebagai Timbalan Pendakwa Raya Kanan tidak boleh disalah anggap sebagai mengambil alih siasatan.“Pemohon gagal menunjukkan bukti bahawa Sri Ram memang terlibat dalam siasatan terhadapnya. Oleh itu, dakwaan bahawa Sri Ram telah mengambil alih siasatan adalah tidak berasas,” katanya.Sementara itu, peguam utama Najib, Muhammad Shafee Abdullah, membalas hujahan tersebut, dengan berkata permohonan menggugurkan Sri Ram bukan bertujuan membatalkan keseluruhan perbicaraan (audit 1MDB) yang berlangsung setakat ini tetapi hanya untuk melihat prosiding dilakukan tanpa berat sebelah.“Permohonan ini bukan bertujuan menghukum sesiapa atau Sri Ram tetapi menentukan sifat berat sebelah yang nyata kerana Sri Ram telah membuat andaian Najib bersalah sebelum didakwa di mahkamah,” katanya.Selepas mendengar hujah kedua-dua pihak, hakim Mohamed Zaini menetapkan 15 Februari ini bagi memberi keputusan terhadap permohonan Najib.Pada 12 Jun tahun lalu, Najib, 67, mengemukakan permohonan untuk menggugurkan Sri Ram dengan disokong oleh dua afidavit yang difailkan oleh Najib dan Mohamed Apandi.Najib didakwa atas pertuduhan menggunakan jawatannya bagi mengarahkan supaya Laporan Akhir Pengauditan 1MDB dipinda sebelum dibentangkan kepada Jawatankuasa Kira-kira Wang Negara (PAC) bagi mengelakkan sebarang tindakan terhadapnya.Bekas ketua pegawai eksekutif 1MDB Arul Kanda Kandasamy didakwa bersubahat dengan Najib, meminda laporan itu untuk melindungi Najib daripada dikenakan tindakan.


Penjualan berleluasa rokok seludup ancam usaha haramkan tabiat itu

Muhammad Nazleen menghisap tiga hingga lima batang rokok setiap hari.
Ada ketika, jumlahnya tidak menentu dan mencapai hingga tujuh batang sehari.
Sejak usianya masuk 16 tahun, pemuda yang mesra disapa sebagai Naz itu berkata, dia mula merokok akibat terpengaruh dengan rakan-rakan sekolah.
Ketika itu, dia hanya mampu membeli sebatang rokok dengan rakan pada harga serendah RM1.50 selepas habis waktu sekolah.
"Habis sekolah, memang beli sendiri kat kedai. Sampai sekarang dalam 20 kotak (rokok) sebulan," katanya kepada MalaysiaNow.
Naz kini menetap di Bandar Baru Salak Tinggi Sepang dan bekerja sebagai jurujual di Lapangan Terbang Antarabangsa Kuala Lumpur (KLIA).
Dengan pendapatannya sebanyak RM2050 sebulan, dia menganggarkan sebanyak RM400 hingga RM650 dihabiskan untuk membeli rokok.
Sekotak rokok yang dibeli sekitar harga RM17.
Kira-kira sebanyak 20 hingga 30 kotak rokok dibeli dalam sebulan.
Di Malaysia, demografi perokok tertinggi di Malaysia terdiri daripada kumpulan B40 yang mempunyai pendapatan isi rumah di bawah had pendapatan RM4,850.
Sebelum ini, Kementerian Kesihatan Malaysia (KKM) mencadangkan pembentangan rang undang-undang (RUU) kawalan tembakau dan merokok di Parlimen.
RUU berkenaan turut mencadangkan larangan penjualan rokok kepada individu yang lahir selepas 2005 bagi menghentikan tabiat merokok dalam kalangan rakyat negara pada masa akan datang.
Sehingga kini, cadangan tersebut menerima pelbagai reaksi dengan ramai persatuan dan pengusaha restoran tidak bersetuju.
Manakala, satu pihak lain pula berpandangan pengharaman rokok dan vape dapat melindungi kumpulan berpendapatan rendah yang dilihat lebih banyak merokok daripada kumpulan berpendapatan tinggi.
Kos sara hidup yang semakin tinggi dilihat akan lebih terbeban sekiranya golongan B40 tidak berhenti merokok yang menelan kos ratusan ringgit setiap bulan.
Penduduk luar bandar tidak bersetuju
Sementara itu, sekumpulan penduduk kampung di daerah Gemas, Negeri Sembilan tidak bersetuju dengan cadangan KKM mengharamkan rokok dengan mengatakan ianya seperti paksaan.
Sebaliknya, mereka berkata KKM perlu memfokuskan kepada mendidik generasi muda mengapa tidak boleh merokok.
Kata penoreh getah mahu dikenali sebagai Zali, 33 tahun, pengharaman rokok dan vape tidak bermaksud generasi tersebut akan berhenti atau melupakan kegiatan tersebut.
Tetapi, ianya memberikan ruang kepada pihak lain menjual dan mengedar rokok secara haram kepada golongan tersebut.
"Sekarang, orang kampung mana mampu hidup rokok beli kat kedai. Orang kaya sahaja yang mampu.
"Ramai beli rokok seluduplah. Di Seremban, Nilai, banyak kedai tomyam. Budak-budak dia bawa masuk rokok dari Thailand yang murah," katanya kepada MalaysiaNow.
Menurut Zali, sekotak rokok seludup yang mudah didapati berharga RM9 hingga RM13 sekotak.
Katanya, dengan harga tersebut, penduduk kampung hanya menghabiskan kos kira-kira RM150 sebulan untuk membeli rokok.
"Orang kampung macam orang tua merokok lepas menoreh getah, angkat sawit, tebas hutan.
"Paling banyak pun dua batang sahaja sehari. 10 kotak sebulan pun dikira banyak. Orang muda mungkin lebih," katanya.
Atas sebab itu, katanya, di kawasan kampung amat jarang sekali mendengar orang mengeluh mengenai isu rokok mahal kerana bekalan rokok seludup tidak pernah berhenti.
Malaysia pernah direkodkan sebagai negara dalam kedudukan tertinggi perdagangan rokok haram.
Sebanyak 64.5% daripada jumlah rokok yang dijual di negara adalah rokok haram.
Kira-kira 12 bilion batang rokok seludup yang dijual dalam setahun.
Cadangan KKM melecehkan
Seorang peniaga kedai makan di pekan Gemencheh mahu dikenali sebagai Ashraf berkata, sekiranya RUU tersebut diterima dan diluluskan ianya mungkin tidak dipatuhi memandangkan peniaga sukar mendapatkan pengesahan identiti dan umur daripada pelanggan.
Katanya, sepanjang pengalaman menjalankan perniagaan di waktu pandemik, dia sudah berurusan dengan ramai pelanggan yang enggan menunjukkan status vaksin pada aplikasi MySejahtera.
"Kalau nak tunjuk kad pengenalan untuk bukti umur, saya rasa lagi susah nak dapat. Mungkin peniaga banyaknya akan biarkan sahaja. Benarkan beli atau tidak.
"Itu pun risiko. Macam mana kerajaan nak pastikan peniaga-peniaga macam kat kampung ini patuhi peraturan?
"Semua ini melecehkan," katanya.
Sehingga kini, KKM masih belum memberikan butiran tentang cara melaksanakan cadangan tersebut.
Pembentangannya di Parlimen dijangka akan memberi penjelasan kepada strategi dan kaedah penguatkuasaan sewajarnya.
RUU kawalan tembakau dan merokok dinantikan banyak pihak terutama sekali pakar-pakar kesihatan awam yang mempunyai kebimbangan terhadap trend merokok di Malaysia.
Bagaimanapun, RUU tersebut masih belum disenaraikan pada persidangan Parlimen sejak 18 Julai lalu.


Surat terbuka kepada pemimpin parti lawan BN

Dalam keadaan semua parti sukar untuk menang, maka siapa menang dalam Pilihan Raya Negeri (PRN) Johor ini sudah tidak penting. Yang penting rakyat perlu keluar mengundi beramai-ramai.Ini juga adalah mesej kepada Barisan Nasional (BN) bahawa manipulasi mereka untuk menggagalkan usaha parti-parti bukan kerajaan untuk meraih undi, berjaya dipatahkan.Umno dan BN “gembira” jumlah keluar mengundi rendah sebagaimana di Sabah dan Melaka, kerana dengan formula ini sahaja akan dapat membantu mereka untuk kembali berkuasa.Sifir ini sepatutnya sudah jelas buat kita semua sejak PRN Sabah dan Melaka.Oleh yang demikian, parti-parti bukan kerajaan harus berusaha berkempen bukan hanya untuk lawan Umno semata-mata, tetapi berkempen untuk memastikan rakyat keluar mengundi seramai mungkin.Sifir kita dari blok bukan BN kena segera berubah. Atau, kita akan kalah dua kali dengan BN. Kekalahan pertama apabila calon BN menang, dan kekalahan kedua apabila jumlah undi di peti undi, rendah. Kita tak harus membiarkan perkara ini terjadi.Orang parti mahu calon parti mereka menang, itu wajar dan tidak salah. Namun, ia tak semestinya benar dalam kerangka politik yang lebih luas.Perspektif saya ini jauh dari kerangka politik kepartian – yang hanya mahu calon parti menang, malah perspektif saya ini mungkin tidak popular dan tak digemari oleh mereka yang berparti.Kita harus melihat bahawa BN bukan sahaja musuh politik kepada parti politik semata-mata, bahkan ia adalah musuh demokrasi.Kenapa saya katakan begitu? Ini kerana BN memanipulasi sistem demokrasi dengan cara yang cukup licik hingga menjadikan sistem pilihan raya tidak berfungsi.Seperti yang saya utarakan sebelum ini, apabila sistem pilihan raya dipergunakan dengan mengadakan pilihan raya mengejut (PRN Johor) dalam suasana ekonomi, keselamatan, kesihatan yang kritikal, maka kesannya ialah pada jumlah pemilih yang keluar mengundi.Ini akan merosakkan keseluruhan idea demokrasi iaitu untuk membuka sebanyak mungkin ruang dan peluang kepada pemilih (rakyat) untuk memilih yakni keluar membuang undi.Kerana itu saya katakan, BN ini bukan lagi musuh politik parti, tetapi musuh demokrasi.Kita harus kembali kepada rakyat kerana hanya dengan kuasa rakyat terbanyak sahaja yang boleh menumbangkan hegemoni BN ini. Lihat sahaja bagaimana bila rakyat beramai-ramai keluar mengundi pada PRU pada 2018, BN boleh tumbang.Rekod sudah ada, kita cuma perlu fokus pada kerangka utama politik. Mana-mana parti politik akan berpeluang menang dan berjaya apabila lebih banyak penglibatan politik (undi) dalam kalangan rakyat. Ini perspektifnya.Saya ulang kata, ketepikan sementara perbezaan politik kepartian dan pastikan rakyat keluar beramai-ramai untuk mengundi termasuk melalui undi pos. Kita harus mendesak Suruhanjaya Pilihan Raya (SPR) untuk membantu kempen keluar mengundi beramai-ramai menerusi pelbagai cara dan pendekatan. Itu tugas SPR.Suara saya amat kecil berbanding selebriti politik yang lain, namun saya harap perspektif ini dapat membantu pemimpin parti untuk merumus kembali usaha dalam PRN Johor demi kebaikan rakyat semua.Inilah masanya untuk kita mengutamakan keluhuran demokrasi demi kebaikan rakyat, negeri dan negara.Mahdzir Ibrahim adalah seorang pelukis yang berada dalam labirin politik.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow